qundao/data-zh-poetry huggingface dataset:
即事
作者：张英
朝代：清
体裁：七言绝句

禾黍吹香落照斜，课奴锄地却还家。不嫌十日山中住，为看秋兰二番花。
即事·其一
作者：张英
朝代：清
体裁：七言绝句

阅尽人间角逐场，老怀惟觉便农庄。摘来豆荚羹汤美，糁借荷花饼饵香。
即事·其二
作者：张英
朝代：清
体裁：七言绝句

高人共有名山愿，七事难兼李习之。话到芙蓉溪上路，略无馀憾复何疑。
即事三首·其一
作者：张英
朝代：清
体裁：七言绝句

年来性癖武夷茶，风味温香比豆花。融雪烹来忙小婢，故应清兴似陶家。
即事三首·其三
作者：张英
朝代：清
体裁：七言绝句

千年古栝承光殿，一𣲖寒林太液池。人在金鳌桥上望，满天风雪散朝时。
即事三首·其二
作者：张英
朝代：清
体裁：七言绝句

地炉温室障蒲帘，雪后曦光照短檐。谏果拈来成一笑，何时涩尽始回甜。
即事二首·其一
作者：张英
朝代：清
体裁：七言绝句

寒雀无声雪满天，赐来挏酒侍臣偏。镜中更觉君恩重，能使丹颜似少年。
即事二首·其一
作者：张英
朝代：清
体裁：七言绝句

江乡蕙草如茅贱，此地千钱购一丛。培护剪浇劳日夕，数枝香满小庭中。
即事二首·其一
作者：张英
朝代：清
体裁：七言绝句

镫夕诸王宴禁阑，蜜罗柑贮紫金盘。尽颁御馔偏留得，指点西头赐讲官。
即事二首·其二
作者：张英
朝代：清
体裁：七言绝句

当筵撤下紫金罍，醇酎新从塞北来。辰刻殿西方进讲，承恩未敢尽深杯。
即事二首·其二
作者：张英
朝代：清
体裁：七言绝句

紫阁新悬五色丝，蒲香榴火映龙墀。中官满注雄精盏，尚待君王罢讲时。
即事二首·其二
作者：张英
朝代：清
体裁：七言绝句

连朝走马问芳丛，数过城西古佛宫。遗我魏花双蒂好，一年春色甔瓶中。
即墨黄伯鉴馈柏叶露
作者：张英
朝代：清
体裁：七言绝句

蒸露犹存柏叶香，一瓶遗自海云乡。朝来摊卷黄花里，百沸清泉自取尝。
却忆
作者：张英
朝代：清
体裁：五言律诗

却忆空潭碧，风亭一水隈。清流衔砌转，飞瀑溅珠来。梧影当窗落，兰香绕榻开。数声黄鸟歇，高枕梦初回。
却暑
作者：张英
朝代：清
体裁：五言律诗

延爽苦无地，却暑在忘机。静坐展纨扇，凉风生葛衣。游心深竹涧，结想古苔矶。万木萧萧下，清泉落翠微。
却笑
作者：张英
朝代：清
体裁：五言律诗

一湾新涨里，千树绿杨边。濯足还垂钓，清歌自扣舷。长腰炊玉粒，缩项煮银鳊。却笑秦楼客，吹箫枉学仙。
又成绝句
作者：张英
朝代：清
体裁：七言绝句

台殿参差入望宽，黄金鸳瓦玉阑干。十年一片长安月，常向东华待晓看。
又次同官史鹤龄韵
作者：张英
朝代：清
体裁：七言律诗

朱樱历落蔼春融，总在琼霄雨露中。万颗衬来新叶碧，满筐擎出上林红。最宜果熟明光殿，未许莺衔长乐宫。赐食更馀筠笼带，诸雏咸沐圣恩同。
又次屺瞻韵六首·其一
作者：张英
朝代：清
体裁：五言律诗

阮籍频来赏，刘郎倩作媒。箨沾红雨润，花压绿阴开。映水非依柳，迎寒岂伴梅。清樽盈竹叶，常教玉人颓。
又次屺瞻韵六首·其三
作者：张英
朝代：清
体裁：五言律诗

何事倚脩竹，嫣然点绿苔。祇应贪结子，好待凤雏来。筠粉红妆腻，绡衣碧玉裁。从来天上树，常避俗人栽。
又次屺瞻韵六首·其二
作者：张英
朝代：清
体裁：五言律诗

江南春雨后，密筱映芳丛。苦忆乡园里，惊看小苑中。枝分千亩绿，花借六桥红。几尺琅玕上，婵娟立晚风。
又次屺瞻韵六首·其五
作者：张英
朝代：清
体裁：五言律诗

霜筠多劲质，亦解斗群芳。数朵漙朝露，疏枝泛夕凉。影连青玉案，色映紫霞觞。最爱萧疏里，春风满画廊。
又次屺瞻韵六首·其六
作者：张英
朝代：清
体裁：五言律诗

倾城悦名士，春色是良媒。正对萧萧影，还怜灼灼开。丛篁成绮树，节候近黄梅。幸托霜根老，芳菲岂易颓。
又次屺瞻韵六首·其四
作者：张英
朝代：清
体裁：五言律诗

春色移长夏，閒花丽复幽。青鸾红粉队，綵凤碧云头。高士邻桃渡，佳人醉竹楼。潇湘千古泪，点点落春流。
又赋得秋荷秋莺二章次四松韵即赠之·其一
作者：张英
朝代：清
体裁：七言律诗

芙蕖冉冉立寒塘，不向花时斗艳妆。乍褪红衣沙岸冷，频摇白羽水亭凉。独怜潋滟垂秋露，未觉萧疏带晓霜。此是青莲投老日，风流莫漫说徐娘。
又赋得秋荷秋莺二章次四松韵即赠之·其二
作者：张英
朝代：清
体裁：七言律诗

三春已去听黄鹂，忆尔歌喉绝妙时。上苑奇花无数树，建章新柳最高枝。啼残红叶声偏巧，听入霜天韵转悲。公子老来无滑调，诗家堪比少陵诗。
又限高字
作者：张英
朝代：清
体裁：七言律诗

临渭亭前拂綵毫，分题不减昔时豪。人间秋到龙墀蚤，天际云依凤阙高。九日风光偕胜侣，十年京国愧词曹。相期珍重茱萸节，明镜新窥感二毛。
双泉歌为念斋新筑草堂赋
作者：张英
朝代：清
体裁：古风

紫云双阙绣芙蓉，箫韶仙吹落天风。殿上传呼出凤纸，鸾旗细捲朝暾红。缪子承恩御阶上，赐衣五色宫云中。金华才子虎邱客，鹤发堂前峙双璧。暂乞承明著作身，归来定省欢晨夕。吴门市宅石桥头，家有赐书藏小楼。粉壁不屑斗朱翠，一邱一壑偏能幽。古称养亲惟小园，此风近日谁其俦。叠石临流搆书屋，曲沼穿花漾新绿。最是草堂初搆时，春风乳燕飞花蹴。主人倚树看荷锄，醴泉一道花间出。花间初出犹涓涓，甫经搜涤还潺湲。水边石畔不盈尺，一泉又出如珠联。品题谁复居第二，味如北固江头泉。我闻饮此令人寿，琼浆石髓媲灵秀。持此高堂介大年，何必丹砂问勾漏。缪子皎洁如泉清，传家世世捧金茎。当思此泉义非偶，流膏布泽瀰苍生。异时绿野堂中人，方许高卧泉频倾。记我作歌今何时，已酉寒食兹落成。
双溪诗二十六首 其一 垂云沜
作者：张英
朝代：清
体裁：五言绝句

白沙采樵路，石脚插清渚。拄杖响莓苔，幽人澹如许。
双溪诗二十六首 其七 来鹤亭
作者：张英
朝代：清
体裁：五言绝句

手自种青松，龙鳞见其老。佗年松树下，不生刺人草。
双溪诗二十六首 其三 南庄
作者：张英
朝代：清
体裁：五言绝句

牵牛花满架，秧水绿芊绵。要识农家苦，门前种秫田。
双溪诗二十六首 其九 传恭堂
作者：张英
朝代：清
体裁：五言绝句

欲识传恭意，无忘结搆情。柴门观穫乐，纸阁读书声。
双溪诗二十六首 其二 芙蓉溪亭
作者：张英
朝代：清
体裁：五言绝句

溪上夫蓉开，湘娥明镜里。不屑斗春华，侬自宜秋水。
双溪诗二十六首 其二十 桃花流水扁舟
作者：张英
朝代：清
体裁：五言绝句

画舫水云间，白鸥如我閒。前山风雨急，摇入紫菱湾。
双溪诗二十六首 其二十一 秋水轩
作者：张英
朝代：清
体裁：五言绝句

幽人爱澄澈，开轩对明河。临水不敢弄，恐涴清浅波。
双溪诗二十六首 其二十三 松堤
作者：张英
朝代：清
体裁：五言绝句

十载松堤树，清阴己渐成。不惟樵路隔，已解作涛声。
双溪诗二十六首 其二十二 鹤栈
作者：张英
朝代：清
体裁：五言绝句

饮啄伴梅花，樵青相盼睐。本是山泽姿，笑尔乘轩辈。
双溪诗二十六首 其二十五 放舟亭
作者：张英
朝代：清
体裁：五言绝句

高阁绿杨中，时来澹荡风。焉知石渠下，却与前溪通。
双溪诗二十六首 其二十六 大溪
作者：张英
朝代：清
体裁：五言绝句

放闸入大溪，溪流西复东。每当山雨足，弄笛水烟中。
双溪诗二十六首 其二十四 竹圃
作者：张英
朝代：清
体裁：五言绝句

瑟瑟青琅玕，照我须眉绿。欲谢大官庖，烧笋筼筜谷。
双溪诗二十六首 其五 秋妍馆
作者：张英
朝代：清
体裁：五言绝句

橙黄枫茜紫，山澹水澄鲜。寄语看山客，珍重此秋妍。
双溪诗二十六首 其八 千岩万壑之楼
作者：张英
朝代：清
体裁：五言绝句

旧说龙眠岫，桃花滚浪同。缘何朝暮景，尽入此楼中。
双溪诗二十六首 其六 桂丛
作者：张英
朝代：清
体裁：五言绝句

山空秋月白，露滴桂丛幽。云际一声鹤，仙人在上头。
双溪诗二十六首 其十 溪光岚翠亭
作者：张英
朝代：清
体裁：五言绝句

溪水满芳汀，临溪构小亭。衔鱼双翠鸟，飞去入青冥。
双溪诗二十六首 其十一 双溪草堂
作者：张英
朝代：清
体裁：五言绝句

绕砌双溪合，文鯈聚白沙。绿杨千缕树，红藕四围花。
双溪诗二十六首 其十七 莲渚
作者：张英
朝代：清
体裁：五言绝句

溪水东西岸，藕花杂红白。中有金鲫鱼，唼花尾盈尺。
双溪诗二十六首 其十三 垂竿石
作者：张英
朝代：清
体裁：五言绝句

本为投竿去，临流一解颜。取鱼忘著饵，常觉钓丝閒。
双溪诗二十六首 其十九 稻香亭
作者：张英
朝代：清
体裁：五言绝句

曙色满东畦，扶筇看耘耔。晨光照露颗，芳气如兰芷。
双溪诗二十六首 其十二 曲廊
作者：张英
朝代：清
体裁：五言绝句

缨桃绽晓风，芍药含朝露。步屧向南荣，渐入花深处。
双溪诗二十六首 其十五 佳梦轩
作者：张英
朝代：清
体裁：五言绝句

浅碧衬殷红，如濯巴川锦。山径尽繁华，何用邯郸枕。
双溪诗二十六首 其十八 绿杨桥
作者：张英
朝代：清
体裁：五言绝句

垂柳接长堤，馌饷东菑路。小桥人迹稀，春莺自来去。
双溪诗二十六首 其十六 梅冈
作者：张英
朝代：清
体裁：五言绝句

冻雨溪山路，寒香一道斜。南冈名玉雪，高下尽梅花。
双溪诗二十六首 其十四 舣舟亭
作者：张英
朝代：清
体裁：五言绝句

千尺芙蓉岸，双桡舴艋舟。系舟何处好，古柳石桥头。
双溪诗二十六首 其四 观穫亭
作者：张英
朝代：清
体裁：五言绝句

秧马似騠駃，腰镰如雁齿。但愿禾稼成，岁岁常如此。
双鬟曲十首·其一
作者：张英
朝代：清
体裁：七言绝句

银烛生花照绮窗，传来消息自吴江。好将合浦珠千颗，换得昆山玉一双。
双鬟曲十首·其七
作者：张英
朝代：清
体裁：七言绝句

翠袖双双拂画栏，教他鹦鹉唤名难。凭君次第探花信，若个谁分蕙与兰。
双鬟曲十首·其三
作者：张英
朝代：清
体裁：七言绝句

澹著胭脂浅著黄，吴侬别自有新妆。樱桃杨柳应如许，不耐人誇白侍郎。
双鬟曲十首·其九
作者：张英
朝代：清
体裁：七言绝句

君是蓬山第一流，退朝行入燕莺俦。海中仙果应连理，枝上名花已并头。
双鬟曲十首·其二
作者：张英
朝代：清
体裁：七言绝句

秋风吹到画船迟，千里寒江入梦思。日日金钱劳暗卜，河干犹是未冰时。
双鬟曲十首·其五
作者：张英
朝代：清
体裁：七言绝句

花间燕燕复莺莺，绣阁珠帘结队行。翻笑仙人无伴侣，只教名唤董双成。
双鬟曲十首·其八
作者：张英
朝代：清
体裁：七言绝句

视草归来日半斜，水沉香里问儿家。凭他温室中庭树，不敌琼枝姊妹花。
双鬟曲十首·其六
作者：张英
朝代：清
体裁：七言绝句

宫衣覆著麝兰香，莲烛双擎夜转长。暗语仙郎添半臂，黄金鸳瓦满新霜。
双鬟曲十首·其十
作者：张英
朝代：清
体裁：七言绝句

京洛寒威透碧纱，殷勤好自护兰芽。知君欲觅宜男草，不是偏怜解语花。
双鬟曲十首·其四
作者：张英
朝代：清
体裁：七言绝句

绣幕香衾宿粉凝，名花浥露可能胜。怪来学士趋朝晚，日过花砖第几层。
叠翠楼歌
作者：张英
朝代：清
体裁：古风

龙眠日照万峰紫，耸峙一峰号投子。古堞参差岭岫间，乔柯掩映烟岚里。延陵世宅居城中，为爱此山不能已。家有一亩青琅玕，筠粉初落青且寒。中辟高楼曰叠翠，北窗面面堆层峦。主人对此数晨夕，手持一卷閒岸帻。朝来最好山岚青，夜来最好山月白。有时雪后成奇观，玉峰琼树高千尺。有时花发满山椒，隐隐疏红间寒碧。招我正是春明时，春烟春雨尤离奇。山翠倏忽分浓澹，峰腰云影时时移。应是公麟捉笔在空际，伸纸泼墨写山势。楼头百幅龙眠图，雨岫晴峰落埤堄。
同元美过法华寺
作者：张英
朝代：清
体裁：古风

园居苦炎蒸，驾言适招提。村过槐柳侧，路入禾黍西。老僧坐井栏，童子方灌畦。为我摘新蔬，炊菰复糁藜。移床入深松，地湿林影低。殿前鸭脚树，高与云峰齐。白松有奇姿，肤香如柔荑。竟日饮空翠，使我野性迷。不觉曦阳度，但闻蟪姑啼。惋惜日中去，未及林鸦栖。
同友人登吴山钟翠亭
作者：张英
朝代：清
体裁：五言律诗

诸峰谁第一，为我问山灵。石影立孤鹤，江光抱小亭。潮过村树没，天接海云青。散发同吾子，狂歌入杳冥。
同四松先生木厓叔兄如三游画溪得音字
作者：张英
朝代：清
体裁：古风

好山名画溪，披榛犹可寻。曾经画船游，流水空至今。寒潭影千尺，往往闻龙吟。石色削苍玉，溪声鸣素琴。悬瀑如溅珠，飞雨出空林。天风吹不断，积雪亦何深。半亩庞公谷，路入梅花阴。台榭已非故，松竹犹森森。昔年荷池隈，此日无蹄涔。古砌延碧色，惟有苔痕侵。抚今思旧欢，慨叹谁能禁。岳梦山水癖，明时蚤抽簪。看山挈好友，白云知此心。捷比攀枝猿，幽如坐叶禽。甫在南涧石，忽陟西山岑。清响振林樾，落落闻古音。诸子互酬答，各如探异琛。一觞复一咏，临流时自斟。深林忽已暮，仰见斜阳沉。安得常相从，涤此尘嚣襟。
同孝仪登吴山
作者：张英
朝代：清
体裁：七言律诗

吴越高峰最上头，天风吹落海波秋。江横潮影千层白，树带湖光一片幽。选石数经山畔路，振衣同陟寺西楼。重阳风雨登临兴，此日携来续旧游。
同年诸子于寄畅园为子脩饯饮五首·其一
作者：张英
朝代：清
体裁：五言律诗

经年游宴少，荷绽此初过。叶覆平桥密，花迎曲槛多。入林开枕簟，隔水驻笙歌。还送南归客，乡心奈尔何。
同年诸子于寄畅园为子脩饯饮五首·其三
作者：张英
朝代：清
体裁：五言律诗

蘋香含宿雨，人影落清池。脱帽狂呼酒，高吟卧听棋。渔樵任杂遝，鸥鹭莫惊疑。惆怅斜阳外，微凉惜别时。
同年诸子于寄畅园为子脩饯饮五首·其二
作者：张英
朝代：清
体裁：五言律诗

幽林时雨歇，骑马蹋晴沙。蝉噪偏临水，荷香不在花。朱栏新画阁，古树旧浮槎。丘壑留馀赏，风流说米家。
同年诸子于寄畅园为子脩饯饮五首·其五
作者：张英
朝代：清
体裁：五言律诗

频年游赏地，今日独归人。冉冉江南客，栖栖冀北春。傍篱思荷锸，临渚忆垂纶。初服何时遂，渔樵乞此身。
同年诸子于寄畅园为子脩饯饮五首·其四
作者：张英
朝代：清
体裁：五言律诗

风生荷盖上，欲去重淹留。浮果游鱼出，移尊小阁幽。孤村堪避暑，六月蚤迎秋。南陌劳劳者，征车似水流。
同念斋坐善果寺
作者：张英
朝代：清
体裁：七言律诗

荒寺萧萧木落时，何来閒客共栖迟。斜阳影里闻清磬，黄叶声中读古碑。破衲正逢僧定出，空阶坐见塔阴移。与君竟日香林话，十丈红尘满路岐。
同泽州先生再用前韵
作者：张英
朝代：清
体裁：五言律诗

随意过兰若，相招午睡醒。长松深院寂，高柳古墙青。草没春归路，花飞夕照亭。客心同澹荡，小憩亦鸿冥。
同陈幼木同年泛舟虎丘四首·其一
作者：张英
朝代：清
体裁：五言律诗

流水桃花处，从君荡画桡。维舟频近寺，閒话忽过桥。茗碗邻船送，香烟画阁消。凭栏谁最胜，春色菜花遥。
同陈幼木同年泛舟虎丘四首·其三
作者：张英
朝代：清
体裁：五言律诗

系舟延步好，还过剑池游。客意醉奇石，春风吹画楼。桥回人影乱，花发酒帘稠。最爱长廊后，烟光众壑收。
同陈幼木同年泛舟虎丘四首·其二
作者：张英
朝代：清
体裁：五言律诗

虎丘山畔路，一道柳阴斜。酒艇常延客，人家半卖花。停桡寻小圃，放屐爱晴沙。莫向桥头去，笙歌转觉哗。
同陈幼木同年泛舟虎丘四首·其四
作者：张英
朝代：清
体裁：五言律诗

幽谷推元墓，寒香万树栽。如何今日酒，却话去年梅。胜事多延伫，伊人每溯洄。兹游偏月夕，深愧入城来。
同项眉山前辈素存宗兄缄斋歌起玉依同年饮城南小园
作者：张英
朝代：清
体裁：七言律诗

百丈黄尘惹鬓丝，偶因逃暑入花篱。清曹閒客荒园路，白袷高谈夕照时。松劲最怜垂地影，槐低偏惜碍人枝。为看暝色苍烟好，莫讶停车去转迟。
同馆友人花烛诗四首·其一
作者：张英
朝代：清
体裁：七言律诗

杏园春暖立群仙，三十人中最少年。香阁乍看红烛引，宫衣新见綵丝牵。雪中鹤氅尤堪赏，道上羊车著意妍。坐对玉人无辨处，全凭云鬓与花钿。
同馆友人花烛诗四首·其三
作者：张英
朝代：清
体裁：七言律诗

南国名花碧玉阑，画船移向五云端。朝衣亲绣双双鸟，妆镜频窥对对鸾。春信恰当长至近，香温未觉北来寒。可曾携得桐花凤，倒挂帘栊倚醉看。
同馆友人花烛诗四首·其二
作者：张英
朝代：清
体裁：七言律诗

非关人赋定情迟，綵翮联飞到赤墀。浓蘸玉堂花下笔，双描金屋镜中眉。荔枝含露初尝日，茉莉临风欲采时。咫尺银河天上水，御沟流入凤凰池。
同馆友人花烛诗四首·其四
作者：张英
朝代：清
体裁：七言律诗

深闺未御七香车，先署芳名在五花。仙乐谱来调引凤，宫妆说与教盘鸦。莫冲晓露晨趋直，须避轻寒蚤放衙。花烛从来多锦字，几人能向玉堂誇。
同黄继武赵明远吴翼生同年集顾松交吏部园林二首·其一
作者：张英
朝代：清
体裁：七言律诗

芳园柳色正春融，良夜清樽此际同。花下等閒逢石丈，池边倾倒醉山公。摘蔬留客宜春雨，种蕙当门待晓风。一自归田成小筑，烟霞深处见冥鸿。
同黄继武赵明远吴翼生同年集顾松交吏部园林二首·其二
作者：张英
朝代：清
体裁：七言律诗

疏篱曲径偶相将，自古林泉羡辟疆。入画数峰如涧谷，为园十亩半池塘。侵阶勺药围书屋，映水桃花覆石梁。不信吴阊城市里，一家清梦属沧浪。
名园
作者：张英
朝代：清
体裁：七言律诗

水流琴筑树生香，十二红阑绕曲房。一径晚花春未去，数声啼鸟日偏长。露桃枝覆银床湿，湘竹帘深绮户凉。独有金笼鹦鹉意，含愁不解爱雕梁。
后探梅绝句三首·其一
作者：张英
朝代：清
体裁：七言绝句

玉蕊琼葩自结邻，交枝接影十分春。劳劳十载京华客，须得梅花为洗尘。
后探梅绝句三首·其三
作者：张英
朝代：清
体裁：七言绝句

溶溶花睡压栏干，轻雨轻烟欲放难。留得暗香三五日，昔人曾与贺春寒。
后探梅绝句三首·其二
作者：张英
朝代：清
体裁：七言绝句

山窗面面对疏梅，掩映清溪与绿苔。诗客已偷三日醉，园官未报五分开。
听友人弹琴
作者：张英
朝代：清
体裁：古风

有客遗我绿绮琴，携来竹路桐花阴。素爱清商学操缦，广陵人去湘水深。故人为予鼓一曲，指上清风响寒玉。小弦切切大弦惊，云鸿沙雁相离续。使我满室生秋声，寒林落叶寒虫鸣。坐客不知日将夕，花枝竹影相纵横。古称无弦琴亦好，静对枯桐自飘渺。况复移宫换羽时，松籁泉声满幽抱。馀音缕缕入青冥，残照依依欲下庭。主人闭门客复去，门前无数远峰青。
听道上铃声
作者：张英
朝代：清
体裁：七言绝句

赍送封章一骑尘，墙西辇道是通津。铃声陌上无时歇，老尽人间名利人。
吴门晤盛珍示却赠
作者：张英
朝代：清
体裁：古风

斯文苟不废，砥柱伊何人。盛子具毅力，手为开荆榛。骐骥非凡才，蚤岁已逸尘。苍苍者何意，遇晚气益淳。树帜秦淮秋，起草燕台春。六籍探微义，两京推茂醇。文体方再变，著作皆殊伦。天风回紫澜，海波无际垠。陆离珊瑚光，肃肃天庙陈。海内拾馀芳，士类资鸿钧。伊人一觏止，投契捷若神。愿言慰畴昔，古道情自亲。明日忽分手，怅望吴江滨。
吴门竹枝词二十首·其一
作者：张英
朝代：清
体裁：词

杨花落后春潮长，入网霜鳞玉不如。骄语吴侬侥倖杀，千钱昨日吃鲥鱼。
吴门竹枝词二十首·其七
作者：张英
朝代：清
体裁：词

浴佛佳辰逢立夏，樱桃竹笋虎丘来。一声昨夜春归曲，新绿阴中缓举杯。
吴门竹枝词二十首·其三
作者：张英
朝代：清
体裁：词

节近清明看赛会，流传何日到于今。阊门内外人如蚁，一日姑苏损万金。
吴门竹枝词二十首·其九
作者：张英
朝代：清
体裁：词

五月龙舟水神庙，儿郎击鼓夺标时。波心跳掷如飞燕，自脱红衫裹鸭儿。
吴门竹枝词二十首·其二
作者：张英
朝代：清
体裁：词

无限春风杨柳岸，凭栏垂手各纤纤。画船一曲笙歌好，十里红楼尽捲帘。
吴门竹枝词二十首·其二十
作者：张英
朝代：清
体裁：词

蛾眉薄命等閒事，空把丹青巧擅名。小叠香罗两行字，新诗花月送卿卿。
吴门竹枝词二十首·其五
作者：张英
朝代：清
体裁：词

妆成太保佳儿好，绣褓金环巧作春。何事神前轻设誓，银铛贯索路傍人。
吴门竹枝词二十首·其八
作者：张英
朝代：清
体裁：词

送春何处宜弦索，驾月轩中叶正青。谱出十番新曲子，游人齐簇小楼听。
吴门竹枝词二十首·其六
作者：张英
朝代：清
体裁：词

寒食由来传施食，诸神尽向虎丘行。招魂四六何人作，笑杀头名张士诚。
吴门竹枝词二十首·其十
作者：张英
朝代：清
体裁：词

六月葑门河两岸，红妆队里画船随。荷花生日人争看，借问何人见一枝。
吴门竹枝词二十首·其十一
作者：张英
朝代：清
体裁：词

古寺曝书当六日，缥缃万卷付娉婷。莫教靧面残妆粉，涴却维摩贝叶经。
吴门竹枝词二十首·其十七
作者：张英
朝代：清
体裁：词

冶游尽是谁家子，两两三三占翠微。广袖方袍无个事，茜红衫衬薄罗衣。
吴门竹枝词二十首·其十三
作者：张英
朝代：清
体裁：词

名园随意成丘壑，曲水疏花映小峦。一自南垣工累石，假山雪洞更谁看。
吴门竹枝词二十首·其十九
作者：张英
朝代：清
体裁：词

谁家女伴停兰棹，帘外双鬟对扇茶。却向绿杨深处泊，小舟窗内一瓶花。
吴门竹枝词二十首·其十二
作者：张英
朝代：清
体裁：词

虎丘待月中秋节，玉管冰弦薄暮过。山畔若教明月上，便愁无地驻笙歌。
吴门竹枝词二十首·其十五
作者：张英
朝代：清
体裁：词

虎丘偶见牡丹市，浅白深红万朵开。花史不知花性惯，浪言三月不宜栽。
吴门竹枝词二十首·其十八
作者：张英
朝代：清
体裁：词

挝鼓一通多逸气，老年白相坐当中。四围弦索清歌绕，争和祢衡白发翁。
吴门竹枝词二十首·其十六
作者：张英
朝代：清
体裁：词

吴市花儿半塘住，小山盆景索千钱。酒船摇向河堤看，三月家家卖杜鹃。
吴门竹枝词二十首·其十四
作者：张英
朝代：清
体裁：词

唐宋丹青初拓帖，名香旧玉古图章。个中真赝谁能识，斑剥先教看锦囊。
吴门竹枝词二十首·其四
作者：张英
朝代：清
体裁：词

旌旗百队香尘捲，五色披离望若云。绣服乌纱车上客，金牌高署武安君。
吾园四首·其一
作者：张英
朝代：清
体裁：七言绝句

水复山重树色连，纡回樵径大溪边。吾园独占宽平地，翡翠屏围数顷田。
吾园四首·其三
作者：张英
朝代：清
体裁：七言绝句

布谷声声唤插田，雨晴新绿正芊绵。吾园不用栽花看，满目猩红是杜鹃。
吾园四首·其二
作者：张英
朝代：清
体裁：七言绝句

璎络岩前雪浪浮，玉龙峡底碧潭幽。吾园独占双溪胜，引入花村绕砌流。
吾园四首·其四
作者：张英
朝代：清
体裁：七言绝句

稻穫场空栗里开，霜轻日暖雁初来。吾园最是秋光好，红叶千峰锦绣堆。
吾庐十一首·其一
作者：张英
朝代：清
体裁：七言绝句

小筑吾庐近水涯，望中何处似晴霞。芙蓉溪畔东西岸，裛露含烟数里花。
吾庐十一首·其七
作者：张英
朝代：清
体裁：七言绝句

枫桕赪红叶满枝，黄鸡啄黍傍柴篱。松阴路入秋妍馆，正是田家穫稻时。
吾庐十一首·其三
作者：张英
朝代：清
体裁：七言绝句

水复山重绕碧畴，吾庐独占大溪头。千峰雨霁看新涨，雪浪横空上小楼。
吾庐十一首·其九
作者：张英
朝代：清
体裁：七言绝句

梨云桃浪影交加，烟暖红兰遍茁芽。我忆舣舟亭畔路，清溪围绕一村花。
吾庐十一首·其二
作者：张英
朝代：清
体裁：七言绝句

峰峰岚翠落清流，惟有吾庐景物幽。最爱梅花萦野径，还宜垂柳系扁舟。
吾庐十一首·其五
作者：张英
朝代：清
体裁：七言绝句

松堤深琐绿杨烟，水湛沙明见一川。布谷声中春似锦，桃花飞落菜花田。
吾庐十一首·其八
作者：张英
朝代：清
体裁：七言绝句

长廊下瞰碧莲沼，小阁正对青萝峰。佳梦庭轩差比似，蓬壶端不让仙踪。
吾庐十一首·其六
作者：张英
朝代：清
体裁：七言绝句

笔床茶灶一舟中，北渚南垞曲涧通。摇过小桥柔橹歇，蒲帆斜挂芰荷风。
吾庐十一首·其十
作者：张英
朝代：清
体裁：七言绝句

懒慢心情耽水石，幽奇踪迹狎禽鱼。翠微堆里三间屋，罨画溪中十𤱔居。
吾庐十一首·其十一
作者：张英
朝代：清
体裁：七言绝句

四序芳菲满曲栏，不教容易觉春残。莺啼碧树笙歌院，花落红泉锦绣滩。
吾庐十一首·其四
作者：张英
朝代：清
体裁：七言绝句

竹坞梅冈往复回，吾庐深隐绝尘埃。稻香亭傍烟村起，秋水轩临雪涧开。
和内人·其一
作者：张英
朝代：清
体裁：七言绝句

故园芳径入丛兰，惟有归田事最难。近得乞休消息好，应知喜色上眉端。
和内人·其二
作者：张英
朝代：清
体裁：七言绝句

香满疏帘玉镜台，谢家庭畔紫兰开。清吟正对名花发，此际思君日几回。
和四松先生见怀诗四首·其一
作者：张英
朝代：清
体裁：七言律诗

四松老后更婆娑，不顾萧萧白发多。此日诗犹传上谷，当年官亦近滹沱。千丝绣作玲珑字，百琲珠成宛转歌。圣主好文多鹗荐，叹君独未对銮坡。
和四松先生见怀诗四首·其三
作者：张英
朝代：清
体裁：七言律诗

岳梦归来发半丝，十年鸾鹤戏清池。青青河畔吟芳草，灼灼山中采紫芝。高会不殊彭泽酒，元音堪续少陵诗。九秋一日谁能遣，落月临风重所思。
和四松先生见怀诗四首·其二
作者：张英
朝代：清
体裁：七言律诗

亭畔全疏长者车，南园游宴近何如。秾华拂槛春风后，新笋留人晓露馀。黄鸟阴中堪载酒，白鸥队里好裁书。吾家康乐同吟处，水满横塘花满庐。
和四松先生见怀诗四首·其四
作者：张英
朝代：清
体裁：七言律诗

吴舠一自别江城，枕上黄河午夜声。人影星霜趋绛阙，马蹄朝暮蹋春明。长安儿女消閒昼，故国莺花系远情。独有镜湖湖上客，雁鸿声里寄芳蘅。
和李高阳阁师经筵赐宴诗韵四首·其一
作者：张英
朝代：清
体裁：七言律诗

儒臣东观振华裾，雉尾云开讲幄初。洙泗微言传大学，唐虞心法在尚书。礼行鼎盛春秋日，时值慈宁寝膳馀。上相独陈丹扆训，温纶时见圣颜舒。
和李高阳阁师经筵赐宴诗韵四首·其三
作者：张英
朝代：清
体裁：七言律诗

止辇无劳更引裾，衢尊正是拜恩初。荣沾东壁师臣重，光动文昌太史书。宫馔自随天仗列，香烟犹绕佩声馀。群公咸饫金茎露，太乙波深化日舒。
和李高阳阁师经筵赐宴诗韵四首·其二
作者：张英
朝代：清
体裁：七言律诗

高敞金华五色裾，昆崙阳驭照临初。迩英阁启延都讲，崇政筵开为说书。钜典由来行二仲，万几亦自有三馀。好将一德调元化，繁露何须拟仲舒。
和李高阳阁师经筵赐宴诗韵四首·其四
作者：张英
朝代：清
体裁：七言律诗

螭陛鸾坡集綵裾，上公趋进讲筵初。致身自许伊周绩，忧国时陈水旱书。望比华衡真不愧，才搜海岳更无馀。于今揆席推文靖，天际卿云正卷舒。
和泽州先生寄湖上翁韵二首·其一
作者：张英
朝代：清
体裁：七言律诗

湖干新与寄诗筒，心逐蒲帆向远空。乡国山青频入梦，弟兄头白总成翁。琼瑶乞得皆奇字，兰蕙贻来尽好风。四面芙蓉亭上客，剡笺深映一溪红。
和泽州先生寄湖上翁韵二首·其二
作者：张英
朝代：清
体裁：七言律诗

种菜连畦灌小筒，汉阴机息万缘空。多年车马城中客，几见渔樵泽畔翁。千岭晓光怜远翠，一湖新绿爱微风。相思最是桃村路，花落春深满径红。
和龙湫壁上韵应制
作者：张英
朝代：清
体裁：五言律诗

碧涧穿云落，閒阶曲曲流。圣情怡皎洁，仙跸助清幽。片石凉宜夏，空山响带秋。名泉经睿藻，敷泽满皇州。
咏水仙花八韵
作者：张英
朝代：清
体裁：五言排律

自有神仙骨，况依清浅波。前身应孝女，小字比湘娥。种别玲珑巧，花怜姊妹多。衫裁微碧绢，结剪澹黄罗。影入残年烛，香留彻夜哦。玉盆围白石，银蒜藉青莎。梅婢那堪受，兰妻应若何。清芬推第一，花史许谁过。
哭信臣
作者：张英
朝代：清
体裁：古风

嗟予束发初，众中识吾子。鸾鹤本异姿，圭璋有静理。眉宇在霄汉，清言寡尘滓。寒潭何湛湛，山岛自竦峙。愿言比君心，此语差复似。登君宅畔楼，赠缟从兹始。十年走名场，相将执鞭箠。堂上各老亲，华颠豁衰齿。区区人子心，愤激深相砥。含英复咀华，终岁无停晷。君才本秀瞻，摛文如结绮。一日不相见，新篇盈数纸。丹铅互校雠，斯道无坚垒。同负秣陵秋，泪落秦淮水。老亲良苦辛，结屋龙眠里。山寒送米蔬，宵凉赍襆被。雪片对茅檐，梅花覆庭□。布袍如枯僧，寂寞侵𦠄髓。岂谓终不达，数奇竟如此。薄宦来荒城，博士斋空圮。苜蓿无朝餐，宿疾焉能起。寄我尺素书，悲歌皆变徵。徘徊能几时，消息传蒿里。稚子真可哀，慈亲复何倚。天问总无凭，理数谁能揆。追念平生欢，故人今已矣。悲来戕五中，挥涕不能止。远在天一涯，无由哭灵几。坟边春草生，始作安仁诔。故人知我心，千载恒如是。
唐六如画梅花折枝二首·其一
作者：张英
朝代：清
体裁：七言绝句

冻蕊寒香似有情，当窗忽见一枝横。不缘人与梅花似，敢折梅花为写生。
唐六如画梅花折枝二首·其二
作者：张英
朝代：清
体裁：七言绝句

六如居士本天真，澹写疏梅笔有神。恰似春深花落后，披帷初见李夫人。
喜姚小山自德安令以卓异入都二首·其一
作者：张英
朝代：清
体裁：七言律诗

蚤年射策重西京，出宰江州最有声。力减租庸纾瘠土，计增壁垒保孤城。书生百里兼谈武，循吏千家学治兵。今日岩廊虚左席，好将经术致升平。
喜姚小山自德安令以卓异入都二首·其二
作者：张英
朝代：清
体裁：七言律诗

一卷吾家道韫诗，珊瑚箧底总相随。元霜更许迎桃叶，红雪还能赋竹枝。锦瑟定知宜玉树，鹓雏应待浴龙池。期君香绕鸣珂日，正是珠擎绣褓时。
喜雨
作者：张英
朝代：清
体裁：七言律诗

蒿目惊心原上田，蚁迁鸠唤已频愆。连朝几见黑云满，当昼真看白雨悬。枯藓顿教回紫翠，高檐骤与落清泉。新凉社饮鸡豚熟，犹得吹邠庆有年。
嗜退庵诗
作者：张英
朝代：清
体裁：七言律诗

独爱忘机学汉阴，问名先识隐沦心。高人居亦称愚谷，閒客诗偏号醉吟。雪影鸿飞沧海曲，秋空鹤唳碧山岑。家风况与桐庐近，莫道羊裘变古今。
嘲璐儿
作者：张英
朝代：清
体裁：七言绝句

老凤毰毸强自娱，匡床襆被咏将雏。娇痴索问朝回日，携得金盘细果无。
四儿廷𤪌送四女于归南还
作者：张英
朝代：清
体裁：七言绝句

黄犊巾车蚤戒涂，小年儿女涉江湖。方知白傅诗中意，苦爱朱陈嫁娶图。
四女祠
作者：张英
朝代：清
体裁：七言律诗

四女无家翻有祠，明妆犹得伴庞眉。谁言夫婿铅华日，堪换双亲菽水时。古壁难寻黄绢字，荒阶空偃绿槐枝。独怜名利天涯子，南北年年怨路岐。
四弟武仕之任武昌别驾为赋二首·其一
作者：张英
朝代：清
体裁：五言律诗

世食参藩泽，城南有故庐。枝垂松柏荫，花爱棣棠舒。欲鍊层霄翮，先题剧郡舆。慈亲严却鲊，莫寄武昌鱼。
四弟武仕之任武昌别驾为赋二首·其二
作者：张英
朝代：清
体裁：五言律诗

连枝昆与季，卓荦爱尤偏。拄笏逢佳地，鸣珂正少年。湖湘多旧迹，清白久流传。一棹春江接，含情望汝贤。
四弟武仕送予至潞河赋此
作者：张英
朝代：清
体裁：七言律诗

惠连惜别远相随，醇谨承家尔最宜。为爱纸窗情话好，不嫌沙岸片帆迟。携来村酒停舟后，呼取河鱼出网时。风定月高春水阔，清歌听我扣舷诗。
四时诗
作者：张英
朝代：清
体裁：古风

小阁轻阴近竹西，窗间人与玉兰齐。珠帘初卷杏花低，避暑层轩俯激湍。一庭风露洗红兰，北窗千挺碧琅玕。十里明湖峰更青，白鸥黄叶满沙汀。四面芙蓉一水亭，别有轻寒处士家。小窗深院曲栏斜，一树黄梅蜡瓣花。
四月二十八日蒙赐高丽人蔘一函恭赋
作者：张英
朝代：清
体裁：七言律诗

紫团名重旧神京，琼液金枝色最莹。山泽常看云气护，海天朝映日华生。俯怜弱质宜仙草，特赐灵芽荷圣情。时饫甘香同湛露，胜含鸡舌在西清。
四月二十六日蒙赐新贡龙井天池珍茗二瓶恭纪四首·其一
作者：张英
朝代：清
体裁：七言绝句

春山雷荚绿参差，驿使南来贡御时。千片月团天上味，清芬先许侍臣知。
四月二十六日蒙赐新贡龙井天池珍茗二瓶恭纪四首·其三
作者：张英
朝代：清
体裁：七言绝句

披云和露出层峦，雀舌名芽欲购难。家住江南浑未识，得分珍味在长安。
四月二十六日蒙赐新贡龙井天池珍茗二瓶恭纪四首·其二
作者：张英
朝代：清
体裁：七言绝句

瑞草荣颁向直庐，捧持惊喜拜恩初。锦函自启窥新绿，不觉兰香满石渠。
四月二十六日蒙赐新贡龙井天池珍茗二瓶恭纪四首·其四
作者：张英
朝代：清
体裁：七言绝句

晚窗自煮石泉清，静听松风第一声。喜沐君恩分玉液，不将仙露羡金茎。
四月十七日赐观盆植人蔘赋此时同说岩阮亭澹人近公
作者：张英
朝代：清
体裁：七言绝句

椵树阴中荷锸寻，孤茎五叶翠云深。由来灵草生丰沛，喜见移根到上林。
四月十五日过玉蝀桥望北湖渔舟轻泛有致遂成口号
作者：张英
朝代：清
体裁：七言绝句

荷叶田田昨夜生，南垞北岸贴波平。明湖风定澄如镜，最爱渔舟两两轻。
四月十八日蒙赐御笔临苏轼诗一卷草书唐诗二幅恭赋二首·其一
作者：张英
朝代：清
体裁：七言律诗

君王清燕侍臣知，棐几常临白玉墀。披卷爱当明月夜，挥毫多在晚凉时。湘帘香绕书千帙，春殿云生墨一池。地近九霄饶雨露，名笺新赐曲江诗。
四月十八日蒙赐御笔临苏轼诗一卷草书唐诗二幅恭赋二首·其二
作者：张英
朝代：清
体裁：七言律诗

坡仙楷法今犹在，草圣新题墨未乾。秀色松筠千岭上，奇姿鸾鹤五云端。臣叨宝翰重颁渥，人比瑶光一见难。自幸此身依日月，拂笺常奉万年欢。
四月望日同五崖南溟诸子出郭游寄畅园遂过丰台看勺药四首·其一
作者：张英
朝代：清
体裁：七言律诗

年年花事约来游，偶尔招寻愿已酬。柳叠浓阴迷古道，麦迎新雨漾平畴。马蹄但觉红尘软，鸟语全从碧树幽。白袷蚤凉吟啸久，顿教逸兴满沧洲。
四月望日同五崖南溟诸子出郭游寄畅园遂过丰台看勺药四首·其三
作者：张英
朝代：清
体裁：七言律诗

韦曲春残杜宇催，联镳为看药栏来。香生篱落晴偏暖，锦覆花田午正开。好友心情宜出郭，閒曹休沐任衔杯。绿阴乍惬投林意，坐遍农家石上苔。
四月望日同五崖南溟诸子出郭游寄畅园遂过丰台看勺药四首·其二
作者：张英
朝代：清
体裁：七言律诗

侯家台榭掩青莎，系马今年喜再过。新涨平时登画阁，午阴圆处对庭柯。水铺荷芰连朝满，风落藤花昨夜多。愧我常随王谢燕，横塘曲径任婆娑。
四月望日同五崖南溟诸子出郭游寄畅园遂过丰台看勺药四首·其四
作者：张英
朝代：清
体裁：七言律诗

家家红药殿春阳，极目花畦烂众芳。锦佩乱翻琼玉圃，彩霞遥映赤城梁。一川风露莺声丽，十里繁华蝶翅香。不减广陵高宴会，名花应有带围黄。
四月清和二首·其一
作者：张英
朝代：清
体裁：七言律诗

四月清和药圃开，门稀剥啄长莓苔。京华作意营幽事，廊庙无端置散材。匣底频搜儿札看，担头多市野花栽。故园兄弟俱衰老，棠棣阴中首重回。
四月清和二首·其二
作者：张英
朝代：清
体裁：七言律诗

溪畔田坳结小庐，此身无计狎樵渔。风光苦忆三三径，问讯惟凭六六鱼。竹绿生香迷别圃，桃红飞片过前渠。人间剩有垂云沜，犹恐公麟画不如。
四月郊居二首·其一
作者：张英
朝代：清
体裁：七言绝句

郊居端不负芳晨，满眼平芜柳色新。近欲移房傍僧舍，海棠双树苦留人。
四月郊居二首·其二
作者：张英
朝代：清
体裁：七言绝句

叶密何须锦成幄，月明不藉玉为缸。路人指点予栖处，一树梨花映纸窗。
四松先生寄予古诗用昌黎赠张秘书韵从敝簏中捡出益增悲感因次和之
作者：张英
朝代：清
体裁：古风

开箧展君诗，鹤唳清秋闻。风流自骀宕，光仪如见君。古镜寒潭碧，背隐蛟螭文。娟娟花下露，袅袅溪上云。三年客子俱，怀袖扬馀芬。宝此耀贫橐，还以慰离群。平生学昌黎，今古谁能分。持节曾绝塞，司马古参军。饮不盈蕉叶，苦吟常自醺。对客日数幅，落笔皆氤氲。千篇留上谷，一官何足云。归来四松下，尘缘谢糺纷。弥勒同龛食，经时不茹荤。荷芰制为裳，薜荔裁为裙。古调越流辈，俗响如秋蚊。高风溢里巷，浅薄资陶薰。斯人亦已逝，寂寞归荒坟。春花日堪把，秋草又将耘。不朽尚言德，何必资功勋。长吟泪盈把，西阁倾斜曛。
四秋诗四首 其一 秋荷
作者：张英
朝代：清
体裁：七言律诗

荷衣经雨覆横塘，旧日田田今浅黄。无复青钱低贴水，惟馀翠盖晚迎凉。一枝菡萏三秋露，隔岸芙蓉昨夜霜。莫道红妆零落尽，赠人偏爱采莲房。
四秋诗四首 其三 秋草
作者：张英
朝代：清
体裁：七言律诗

芊芊无复遍香堤，雨后霜前若剪齐。难报春晖犹有恨，时含清露总如啼。寒烟陌上连天远，秋色江南逐路低。此际閒吟还极目，关情何异蹋花蹊。
四秋诗四首 其二 秋莺
作者：张英
朝代：清
体裁：七言律诗

曾听黄鹂各赋诗，澹烟新柳在龙池。祇今红树双飞处，谁复春阴百啭时。歌调晚风应渐涩，羽毛清露恰相宜。金衣若向篱边过，莫认霜天菊一枝。
四秋诗四首 其四 秋燕
作者：张英
朝代：清
体裁：七言律诗

主人台榭尚经过，掠羽新秋意若何。玳瑁梁空雏渐长，水晶帘动影偏多。鸣蝉无意休争语，江雁相逢一和歌。莫羡梨花庭院好，澹烟疏柳任婆娑。
四郊杂诗
作者：张英
朝代：清

不须桃李斗夭斜，底事芙蕖飐晚霞。最是野田芳草畔，一枝闲澹女郎花。星火西流节叙更，簟痕新觉蚤凉生。白杨叶上萧萧雨，已作秋宵第一声。
四郊杂诗·其一
作者：张英
朝代：清

不须桃李斗夭斜，底事芙蕖飐晚霞。最是野田芳草畔，一枝闲澹女郎花。
四郊杂诗·其二
作者：张英
朝代：清

少小日长思隐几，冬烘头脑意难堪。一从失却青青须，始觉人间午睡甜。
园居
作者：张英
朝代：清
体裁：五言律诗

圃事吾粗习，相看情易亲。园丁三伏苦，菜甲四时新。插架瓜藤直，分畦水泽匀。寒菹稀更好，采摘不嫌频。
园花十二候歌
作者：张英
朝代：清
体裁：古风

立春梅蕊正芳妍，暖阁深堂半下帘。自昔寒香比高士，由来萼绿本神仙。香雪草堂三十树，苍枝古干破山烟。玉雪冈头春似海，闲披鹤氅看花田。二月村南杏花白，粉腮檀口看微坼。细雨轻烟放转迟，晴云晓日光初射。文杏廊前锦覆檐，春晖阁上花侵席。一夕东风春草生，繁英乱点东西陌。三月秾华属海棠，轻盈佳丽更无双。晓向朝阳翻锦帔，夕烧高烛照红妆。枝嫌玉蕊曾无态，色妒梨花合断肠。试向小楼深处立，不须遥羡碧鸡坊。寒食人家竹林里，桃花处处低临水。曾闻玉洞隐仙人，还向清溪赚渔子。红栏桥畔间疏杨，绿树村边伴秾李。等闲千片点沦漪，池面春风吹不起。谷雨名花是牡丹，千枝金粉压朱阑。春熙堂畔青油幕，晓露光生赤玉盘。春到花时晴雨易，蝶迷香国去来难。姚黄欧碧潜溪紫，绕砌容予尽日看。勺药殿春颜色好，樱红笋绿荷钱蚤。春情尽付洛阳花，婪尾馀芳偏窈窕。曲径长廊荫古藤，荷锄自种将离草。赏花何必金带围，不须多费天工巧。五月榴花火树然，河源佳种昔流传。乌桕叶经秋露赤，佛桑花破岭云鲜。几株斜映清池岸，万点丹砂涌碧泉。小院日长红满砌，绿阴深护纸窗眠。六月荷蕖锦塘曲，翠盖红裳气芳郁。绿水亭亭一朵开，太真晓向华清浴。扁舟深入藕花丛，鸳央宿处花房蔟。晨昏餍饫水芝香，谩向神仙学餐玉。桂花开日香满城，六经堂外交柯生。枝垂金粟阴常密，露湿天香夜转清。云外月轮当夕满，人间秋色此中分。微云冉冉鹤欲下，定有仙人吹玉笙。菊花时节寻霜圃，重阳故作霏微雨。移植孤根古瓦盆，顿教水阁成花屿。天空木落群卉摧，别有幽姿偏媚妩。世间蜂蝶绕朱门，何曾解识陶家墅。十月芙蓉傍水开，拒霜原是不凡材。茆亭四面绡成幄，松馆千丛锦作堆。北渚南汀随意种，深红浅白间行栽。蓬壶自有仙人岛，何不长吟归去来。蜡梅开近寒时节，雪屋红垆称孤洁。岩蜜攒成点额花，水沉香透檀心缬。纸窗谁与助清幽，朱果垂枝枝欲折。一斛珊瑚照夜珠，空庭堆满鹅毛雪。为君数遍四时花，金谷平泉底事誇。十亩林塘居士宅，一帘风月野人家。但求暇日身无累，不管流年鬓有华。愿得常为农圃客，幅巾筇杖老烟霞。
园花十绝句·其一
作者：张英
朝代：清
体裁：七言绝句

松过百年方偃盖，笋经旬日已成林。閒观物理皆如此，莫为荣枯感道心。
园花十绝句·其七
作者：张英
朝代：清
体裁：七言绝句

姚黄绝世缃梅艳，数百年中睹异姿。说与晋唐人未识，始知天地日新奇。
园花十绝句·其三
作者：张英
朝代：清
体裁：七言绝句

重台莲藕无嘉味，千叶榴房子尽酸。华实由来难并美，园花消息与参看。
园花十绝句·其九
作者：张英
朝代：清
体裁：七言绝句

秋花閒种倚荆篱，浅白轻红三两枝。雨润日暄人尽识，和风清露最相宜。
园花十绝句·其二
作者：张英
朝代：清
体裁：七言绝句

篱槿半年相代谢，牡丹十日占春光。园花亦有乘除数，浓淡中间较短长。
园花十绝句·其五
作者：张英
朝代：清
体裁：七言绝句

花借过枝开转盛，果经移接味方甘。阴阳搏捖非常事，物性何人静里探。
园花十绝句·其八
作者：张英
朝代：清
体裁：七言绝句

桂挺寒岩忘岁月，花经暖室易荣枯。甘肥不是长生药，耄耋终归山泽臞。
园花十绝句·其六
作者：张英
朝代：清
体裁：七言绝句

桑以饲蚕专号叶，牡丹尊重但称花。罗敷陌上东园里，管领风光属一家。
园花十绝句·其十
作者：张英
朝代：清
体裁：七言绝句

梅雨经时屋溜悬，閒将石瓮贮来偏。花中原有神仙品，不饮街头苦浊泉。
园花十绝句·其四
作者：张英
朝代：清
体裁：七言绝句

长松磊砢意寂寂，下有凌霄时自妍。纵使开花松顶上，憎他天性爱扳缘。
在内直见马远画松风水月图只清古数笔而神致完备为赋截句
作者：张英
朝代：清
体裁：七言绝句

隔岸松欹古涧滨，挂猿枝偃最风神。由来笔墨宜高简，百顷空潭月一轮。
在郡城忆牧五庭中双桂
作者：张英
朝代：清
体裁：七言律诗

海门忽睹黄金粟，苦忆君家双树傍。酿作桂浆千日醉，散为秋雨一城香。月枝露重阶常润，仙萼云深户自凉。定有夜来花下客，隔帘清啸共飞觞。
坐四面芙蓉亭
作者：张英
朝代：清
体裁：五言律诗

亭延湖水阔，万顷接双扉。翠叶笼朱柰，清池映紫薇。河鱼秋水上，村酒晚凉归。真学忘机叟，沙鸥狎不飞。
坐溪上却忆
作者：张英
朝代：清
体裁：七言律诗

薄有城南数亩池，终期归老结茅茨。细吹绮縠风生处，满泛金波月上时。蒲叶影中藏翡翠，藕花丛里宿鸬鹚。华林西畔香溪水，静对无端寄所思。
墨庄诗
作者：张英
朝代：清
体裁：古风

世味复何似，缚束类牛马。朝暮无息肩，骇汗走辕下。坐使朱颜人，白发空盈把。我闻抽簪客，蚤岁白莲社。墨庄一片地，萧然似林野。散发卧东轩，披襟鼓南雅。菜甲春畦绿，墨沈清池泻。书声出芦帘，花香入杯斝。三万六千日，七十年潇洒。所得良孰多，可以决趋舍。仰止此清风，愿言勖来者。
壬午正月廿六日行有期矣
作者：张英
朝代：清
体裁：七言绝句

三千里外客还家，文杏霏烟柳簇芽。传语清溪南北岸，好教莺语唤桃花。
夏佳岭二首·其一
作者：张英
朝代：清
体裁：七言绝句

媚笔才过水一湾，杜鹃花里小跻攀。莫嫌度岭劳筋力，隔断尘寰是此山。
夏佳岭二首·其二
作者：张英
朝代：清
体裁：七言绝句

山境遥从岭际分，岭南云物是比邻。莫嫌地窄园林小，犹与孤松作主人。
夏日
作者：张英
朝代：清
体裁：五言律诗

浅绛怜朝槿，轻黄惜露葵。草花深绿院，秋雨晚凉时。棐几堆书满，疏帘著地垂。吾庐虽不广，犹足傲东篱。
夏日
作者：张英
朝代：清
体裁：七言律诗

浓阴高树蚤啼鸦，唼喋游鳞戏浅沙。鱼鸟颇忘城市客，萧疏称是野人家。种莲初长新开叶，剪蕙犹看二番花。日暮湛华亭上望，紫薇映水似晴霞。
夏日
作者：张英
朝代：清
体裁：七言绝句

莹莹波色入帘青，曲曲回廊绕一亭。我正閒吟池上句，鹤如相伴亦来听。
夏日上幸景山时英士奇扈从御制诗一章七月十八日蒙恩书赐恭赋五言八韵
作者：张英
朝代：清
体裁：五言排律

翠绕三峰近，荣陪八骏游。海云连雉堞，山雨入龙楼。树色津门暗，烟光碣石浮。高吟天藻发，清景御题留。桂满金波日，兰开玉殿秋。圣慈挥宝翰，丽句写银钩。盛事诚希遇，深恩岂易酬。同分圭璧彩，千古照沧洲。
夏日即事二首·其一
作者：张英
朝代：清
体裁：七言律诗

手植庭槐渐放芽，西邻屋角已堪遮。虚堂谢客容支枕，旧架除藤为种花。小瓮腻红倾潞酒，半瓯香碧试闽茶。人生底事多惆怅，地北天南总是家。
夏日即事二首·其二
作者：张英
朝代：清
体裁：七言律诗

春归又负故人期，廿载华林借一枝。隔苑树笼栖鹤地，旧宫花发浴蚕池。梦回乡国鸡愁听，泥滑天街马倦骑。坐对小屏帘影静，此心惟许七弦知。
夏日居五𤱔园
作者：张英
朝代：清
体裁：七言绝句

清池双鹤自徘徊，避客应无剥啄来。绿树阴阴帘影静，幽兰花拥坐隅开。
夏日山居五首·其一
作者：张英
朝代：清
体裁：七言绝句

松风满耳杂鸣禽，避暑无如此地深。安顿竹床茶臼处，小窗恰对古梅阴。
夏日山居五首·其三
作者：张英
朝代：清
体裁：七言绝句

园翁为我摘新蔬，炊熟黄粱正午馀。一枕凉天初睡觉，好风吹乱竹窗书。
夏日山居五首·其二
作者：张英
朝代：清
体裁：七言绝句

村烟漠漠望中微，隔涧遥看竹里扉。松岫稻田千顷碧，横空白鹭一双飞。
夏日山居五首·其五
作者：张英
朝代：清
体裁：七言绝句

山人蚤起爱新凉，绕径贪寻水草香。竹露涓涓似微雨，南山松顶见朝阳。
夏日山居五首·其四
作者：张英
朝代：清
体裁：七言绝句

日长似得几朝閒，浴罢移床更看山。一种晚香曾未识，来从莲叶稻花间。
夏日山居杂诗十四首·其一
作者：张英
朝代：清
体裁：七言绝句

雨后黄鹂锦翼新，梧桐花下去来频。金梭自掷浓阴里，不独啼声最可人。
夏日山居杂诗十四首·其七
作者：张英
朝代：清
体裁：七言绝句

知是神仙第一班，偶餐烟火到人间。祗今一榻栖真处，恰对门前玉几山。
夏日山居杂诗十四首·其三
作者：张英
朝代：清
体裁：七言绝句

斜日山腰弄晚晴，捲帘初见白云生。门前流水经新涨，犹作林间风雨声。
夏日山居杂诗十四首·其九
作者：张英
朝代：清
体裁：七言绝句

石根泉脉绕阶清，屋角墙阴紫藓生。十日不雨众泉竭，犹能小作潺湲声。
夏日山居杂诗十四首·其二
作者：张英
朝代：清
体裁：七言绝句

恐负湘波洛水姿，凭阑细数一枝枝。自从碧玉搔头日，看到红衣褪腕时。
夏日山居杂诗十四首·其五
作者：张英
朝代：清
体裁：七言绝句

老我初营水上亭，稻香松籁醉还醒。一池波浸琉璃碗，四壁山围翡翠屏。
夏日山居杂诗十四首·其八
作者：张英
朝代：清
体裁：七言绝句

晚看松色入青冥，团扇疏帘坐水亭。最是稻花莲叶里，乱飞萤火似繁星。
夏日山居杂诗十四首·其六
作者：张英
朝代：清
体裁：七言绝句

蔬圃常耽雨后来，绕篱花衬屐痕开。去年食芋邻家美，乞得蹲鸱傍水栽。
夏日山居杂诗十四首·其十
作者：张英
朝代：清
体裁：七言绝句

日移云际千峰影，手把床头一卷书。怪底近来诗味好，经旬常对玉芙蕖。
夏日山居杂诗十四首·其十一
作者：张英
朝代：清
体裁：七言绝句

坐欹竹槛俯鸣泉，家在千峰落照前。点染溪山如濯锦，白莲苍栝晚霞天。
夏日山居杂诗十四首·其十三
作者：张英
朝代：清
体裁：七言绝句

耽看晨烟与夕霞，总将林壑住为家。小窗昨夜新香别，斸得山南百合花。
夏日山居杂诗十四首·其十二
作者：张英
朝代：清
体裁：七言绝句

珠帘三面对澄波，小啜云腴午睡过。一部野人新鼓吹，山南山北插田歌。
夏日山居杂诗十四首·其十四
作者：张英
朝代：清
体裁：七言绝句

嶂合溪回入窈冥，画眉啼处众山青。山人久住浑间事，掩卷惟予著意听。
夏日山居杂诗十四首·其四
作者：张英
朝代：清
体裁：七言绝句

一碗茶香一缕烟，小亭端不愧幽偏。新荷绰约帘栊外，流水潺湲枕簟前。
夏日斋中即事二首·其一
作者：张英
朝代：清
体裁：五言律诗

为爱朝凉起，偏知夏漏长。行随梧竹影，坐袭蕙兰香。石罅鱼窥牖，墙阴鹤转廊。尘中人鹿鹿，谁与说羲皇。
夏日斋中即事二首·其二
作者：张英
朝代：清
体裁：五言律诗

古瓦垂青蔓，閒阶上碧莎。夜深微雨后，秋色草花多。小病疏巾栉，低窗稳啸歌。乐天潇洒外，今昔许谁过。
夏日直丰泽园四首·其一
作者：张英
朝代：清
体裁：七言绝句

槐阴渐满柳初成，白发频年侍从情。书卷蚤趋西苑路，桑田蚕舍接华清。
夏日直丰泽园四首·其三
作者：张英
朝代：清
体裁：七言绝句

家住湖天柳万丝，曾随蓑笠饷东菑。于今倏见閒鸥鹭，忆杀春阴布谷时。
夏日直丰泽园四首·其二
作者：张英
朝代：清
体裁：七言绝句

秋云亭畔树交加，新水新阴石径斜。绕砌青青书带草，沿溪灼灼米囊花。
夏日直丰泽园四首·其四
作者：张英
朝代：清
体裁：七言绝句

平田水满漾新秧，酷爱温风䆉稏香。愿得身为村社长，小车轻盖课农桑。
夏浅二首·其一
作者：张英
朝代：清
体裁：七言律诗

桑叶阴浓水满池，荷钱暗与落花期。山樱鸟啄红珠颗，林笋人餐碧玉枝。香雾氤氲迷粉蝶，歌声宛转变黄鹂。千金难向人间买，夏浅春深最好时。
夏浅二首·其二
作者：张英
朝代：清
体裁：七言律诗

身逐霜蹄底事忙，吾庐高寄水云乡。旧营花坞三间屋，新购溪桥十亩庄。村绕绿畴偏衍沃，峰围紫翠总苍茫。何缘却向风尘老，白尽髭须减尽狂。
夏至斋宿兰省与王昊庐先生谈龙眠秋色之胜遂成长句
作者：张英
朝代：清
体裁：古风

苦忆龙眠爱秋晚，为君摹写秋山容。霜浓日澹色初染，林皋飒飒多悲风。桕栗松枫随地有，赪黄紫翠攒一峰。峰峰相续各为态，上倚碧落烧晴空。此时潭水澈骨清，傍岸数点新芙蓉。不寒不暑袷衣便，有客有酒巾车从。紫蟹黄鸡味正美，青刍玉粒香偏浓。俯临大溪坐盘石，矫首长啸摩苍穹。飞鸟遥衢赤城起，天光绚转朝霞中。造物娱人亦已甚，奉我绮屏绣幄千重重。
夕归
作者：张英
朝代：清
体裁：五言律诗

路冻无行迹，樵归老衲从。阴云迷石磴，积雪耀寒松。沙白连平濑，天青显众峰。言旋时已暮，烟际起昏钟。
夕归
作者：张英
朝代：清
体裁：七言律诗

退直人归叩夕扃，西风飒飒动疏棂。每惊鸦宿门前树，惯看参横屋角星。浊酒唤来双颊暖，旧诗哦向一镫青。短墙近接旗亭路，击柝声寒掩卷听。
夜从京口至燕子矶
作者：张英
朝代：清
体裁：五言律诗

好风那忍泊，深夜客还惊。镫照空江水，心孤远浪声。烟深千嶂没，云薄数星明。京口过宏济，轻帆百里行。
夜出神武门
作者：张英
朝代：清
体裁：五言律诗

马散天街阔，长堤偃玉虹。空林晴雪后，寒月水烟中。人聚平桥火，鸦翻古栝风。梅花香载路，清夜故园同。
夜半看月至池上
作者：张英
朝代：清
体裁：七言律诗

閒中消息少人知，难得朋侪是此时。爱与梅花同皓月，不嫌风露立清池。波生蘋末原无定，烟失林梢亦乍奇。好景恨无摩诘画，千秋留取一篇诗。
夜坐
作者：张英
朝代：清
体裁：古风

北风号庭槐，声撼纸窗急。小舟芦荻中，万顷波涛立。微疴得小憩，譬彼虫蠖蛰。梅花温室火，谨避严寒入。书卷亦高阁，琴丝且什袭。心如澄潭月，趺坐数呼吸。眼光牛背上，纸帐夜熠熠。
夜坐
作者：张英
朝代：清
体裁：七言律诗

地接深严蚤掩扉，烟钟飘渺漏声微。借来诗卷添良友，话到田园抵暂归。拨火自偎红兽暖，剪镫还惜玉虫飞。关河风雪三千里，稚子音书岁晚稀。
夜坐
作者：张英
朝代：清
体裁：七言绝句

閒栽花竹涤尘襟，久矣镫前废苦吟。坐拥梅花三十树，月明犹自理清琴。
夜坐福泉庵三首·其一
作者：张英
朝代：清
体裁：七言律诗

松老泉幽夜转清，蒲团火暖话无生。添香正是传钟候，绕殿时闻赞佛声。放眼云峰千点外，回头尘界一毛轻。谁人肯劝归休蚤，惟有山僧不世情。
夜坐福泉庵三首·其三
作者：张英
朝代：清
体裁：七言绝句

南塘故迹已茫然，阅武亭荒暮草烟。惟有残碑数行字，游人哦向石池边。
夜坐福泉庵三首·其二
作者：张英
朝代：清
体裁：七言绝句

斗室炉温失晓眠，一镫话向老僧偏。浮生最是閒难得，消得华清第一泉。
夜泊
作者：张英
朝代：清
体裁：七言绝句

铃柝无声夜转迟，荒镫古岸一舟维。世间饶有惊心处，不独孤村夜泊时。
夜登江岸至瓜步
作者：张英
朝代：清
体裁：七言绝句

心惊浩荡古江滨，渔火人家夜问津。古寺月沈钟定后，一瓯香饭最甘人。
夜读松皋诗册有作
作者：张英
朝代：清
体裁：古风

谷雨晚休憩，皓月临阶戺。轻寒下布帘，水仙列绨几。程子示新篇，清言味殊旨。冰雪盈怀抱，芳香浸肌理。故国梅花村，迢迢隔江水。抚卷若欣遇，三复不能已。
夜起移兰入檐下避雨二首·其一
作者：张英
朝代：清
体裁：七言绝句

薄暮移兰出短楹，为承沆瀣露华清。香消宝鸭鸡初唱，愁听芭蕉叶上声。
夜起移兰入檐下避雨二首·其二
作者：张英
朝代：清
体裁：七言绝句

閒庭幽事惜花难，著意殷勤为探看。莫讶老夫中夜起，恐教风雨损红兰。
夜雨
作者：张英
朝代：清
体裁：七言绝句

桐叶轻黄桕叶赪，一秋能得几时晴。明朝恰有登山约，惆怅檐淋此夜声。
大内观字画六轴 其一 王右丞诸葛运粮图
作者：张英
朝代：清
体裁：七言绝句

蜀道苍山古驿秋，雪消巴峡大江流。可怜筹画劳丞相，挽粟空悲志未酬。
大内观字画六轴 其三 易元吉深树群獐
作者：张英
朝代：清
体裁：七言绝句

日暖秋林柿叶肥，水边麋鹿尽忘机。呦呦浑不惊山鸟，红树枝头自在飞。
大内观字画六轴 其二 郭忠恕山水
作者：张英
朝代：清
体裁：七言绝句

郭外村南石径斜，一行秋雁落平沙。纸窗茅舍家家竹，霜树寒林处处花。
大内观字画六轴 其五 赵松雪秋林归骑图
作者：张英
朝代：清
体裁：七言绝句

结屋云崖雾壑中，茅亭石磴倚深松。马蹄今日归何晚，蹋遍秋山第几峰。
大内观字画六轴 其六 董文敏麦饼宴诗
作者：张英
朝代：清
体裁：七言绝句

华亭旧迹五云笺，麦麨新香列禁筵。要识九重珍重意，来牟最喜入诗篇。
大内观字画六轴 其四 马逵松溪小艇
作者：张英
朝代：清
体裁：七言绝句

幽人寻迹水云间，坐卧扁舟看晚山。倚棹不知吟啸久，松风吹过小溪湾。
大司农梁公出画蝶扇命题二首·其一
作者：张英
朝代：清
体裁：七言绝句

写生偏爱草虫微，螺黛为裳粉作衣。最是閒情看不厌，野花丛里蝶双飞。
大司农梁公出画蝶扇命题二首·其二
作者：张英
朝代：清
体裁：七言绝句

轻绡裁作白团扇，尝在尚书箧底存。公子携从阶下走，扑来新蝶一双痕。
大司农梁公继夫人挽诗六章即次司农公悼亡诗原韵·其一
作者：张英
朝代：清
体裁：七言绝句

秋水莲花藉作胎，钟家礼法谢家才。仙人偶向人间住，环佩天风自去来。
大司农梁公继夫人挽诗六章即次司农公悼亡诗原韵·其三
作者：张英
朝代：清
体裁：七言绝句

玉台金缕忽承尘，翟第鱼轩色尚新。兴庆蚤朝诸命妇，首行今更属何人。
大司农梁公继夫人挽诗六章即次司农公悼亡诗原韵·其二
作者：张英
朝代：清
体裁：七言绝句

自是聪明减岁华，蛾眉新月影西斜。长安昨夜秋风急，吹落优昙第一花。
大司农梁公继夫人挽诗六章即次司农公悼亡诗原韵·其五
作者：张英
朝代：清
体裁：七言绝句

熏暖朝衣唤著时，水沉香缕一丝丝。于今一任鸡声急，泉路云深知未知。
大司农梁公继夫人挽诗六章即次司农公悼亡诗原韵·其六
作者：张英
朝代：清
体裁：七言绝句

无凭天问欲如何，忍令韶华委逝波。永日朝回秋簟冷，梧桐叶上雨声多。
大司农梁公继夫人挽诗六章即次司农公悼亡诗原韵·其四
作者：张英
朝代：清
体裁：七言绝句

鹤佩随风返碧云，步虚声绕郁金裙。尚书自写乌啼曲，纵是神仙不忍闻。
大隐园诗四首·其一
作者：张英
朝代：清
体裁：七言律诗

杨柳春烟覆白门，冶城佳气满亭轩。香山居士今遗老，鉴水风流在小园。鸥梦池边稀过客，凤雏花下引诸孙。谢公此地多游迹，丝竹东山意尚存。
大隐园诗四首·其三
作者：张英
朝代：清
体裁：七言律诗

弘济江流接翠微，移来此景是耶非。凭栏细数鱼儿影，叠石还如燕子矶。山路逶迤松柏暗，水亭摇曳芰荷围。画楼东畔芳菲处，梅杏深藏白板扉。
大隐园诗四首·其二
作者：张英
朝代：清
体裁：七言律诗

大隐由来卧一丘，亭台绝胜辋川幽。小山积翠藏书屋，曲水流纹荡画楼。花草自成三径色，风烟不改六朝秋。步兵老后无尘累，筇杖芒鞋任所游。
大隐园诗四首·其四
作者：张英
朝代：清
体裁：七言律诗

秣陵閒棹远相将，信宿园林羡辟疆。饮共竹林随杖履，梦同春草近池塘。雅闻群从皆花笔，唤出佳儿尽锦裆。雪屋西偏书阁近，诵声清夜彻回廊。
大雨后
作者：张英
朝代：清
体裁：七言绝句

终朝檐溜如泉注，向晚溪声昔所无。绝似黄河风雨夜，至今心怯此危途。
天府宝翰篇
作者：张英
朝代：清
体裁：古风

秘阁西头古锦囊，时时宝鸭薰天香。雕函什袭虬龙抱，玉匣标题翡翠装。君王清燕常留玩，不宝珠玑宝书翰。往代名笺色尚莹，千秋遗墨光犹灿。学书无过王右军，天门凤阙迥无群。萧疏内景神仙字，娟秀曹江孝女文。怀素上人笔如铁，漏痕钗脚皆奇绝。藤影盘时鹤欲栖，剑铓舞处蛟堪截。平原雄劲若有神，内制犹存宝篆新。晋唐墨迹人间少，由来一字堪千缗。端明学士黄州客，作字还如画奇石。山谷偏馀潇洒姿，南宫独创嵚㟢格。骨气苍严数晦翁，偶然藻翰皆能工。始信真儒自淹贯，临池原不比雕虫。子昂雅得兰亭意，江左宗风犹未坠。近代华亭说剑篇，落笔轻圆饶逸致。阁帖初年拓本奇，玉堂手记拜恩时。澄心旧纸廷圭墨，海内流传第一碑。古人真迹良难遇，一片精英凝尺素。鸿宝常腾奎壁光，灵物从来鬼神护。圣主典学开承明，旁搜文翰佐升平。譬彼珍奇贡川岳，沐日浴月光华生。累朝墨妙藏天府，圣情如历琼瑶圃。温室临摹敲砚冰，风亭展对飞檐雨。侍从词臣许纵看，惊心骇目誇雄观。泰山俯视皆云气，沧海平临尽紫澜。先教拂拭青玉案，捧持须用蔷薇盥。书家今得见山阴，如溯河源入星汉。再拜稽首恩无疆，晴窗寓目神飞扬。天球河图世世宝，上与景庆同辉光。
天禧宫古松歌同说岩先生赋
作者：张英
朝代：清
体裁：古风

平生几处见古松，都城西畔天禧宫。轮囷异姿饱霜雪，纷拿逸势森虬龙。响若琮琤戛苍玉，色疑翡翠埋青铜。低枝偃侧走平地，高干窈窕摩紫穹。荒祠深锁三十树，一树一画羞雷同。雕窗细碎古瓦坠，画壁剥落莓苔封。此松类有神物守，肌理丰腻弥青葱。浓阴地湿草舟碧，幽林日薄光玲珑。顿隔喧嚣若岩谷，涛声白昼吹香风。泽州先生偶税驾，予亦走马来过从。石床倚徙久延望，不觉曦驭腾高舂。君言榼山有此树，霜皮合抱烟霭中。予亦曾游秣陵路，六朝旧树留江东。不意马迹车轮边，俛仰别有幽奇踪。便当坐卧满十日，一洗耳目尘滓空。眼前奇物复谁数，北寺万石华严钟。
太液
作者：张英
朝代：清
体裁：七言绝句

太液莲开倚碧空，南枝缟素北枝红。石桥莫讶频回首，恰在轻烟细雨中。
夹竹桃诗同孙屺瞻裴晋度赋四首·其一
作者：张英
朝代：清
体裁：五言律诗

莫漫歌桃叶，偏宜赋竹枝。缀条红浅澹，映树绿参差。堪引渔郎棹，还迷帝女祠。此君犹未免，芳意向人持。
夹竹桃诗同孙屺瞻裴晋度赋四首·其三
作者：张英
朝代：清
体裁：五言律诗

花满瑶池日，偏听黄竹歌。仙源如可问，好共子猷过。绿映淇泉暗，红飞露井多。龙钟当五月，或恐醉颜酡。
夹竹桃诗同孙屺瞻裴晋度赋四首·其二
作者：张英
朝代：清
体裁：五言律诗

秾艳花偏晚，筼筜叶正新。渭川初避暑，玉洞尚留春。直节思君子，朱颜惜美人。湘帘深掩映，罗绮各相亲。
夹竹桃诗同孙屺瞻裴晋度赋四首·其四
作者：张英
朝代：清
体裁：五言律诗

武陵湘浦路，归梦满江湖。虚忆千年实，何堪一日无。只宜临水岸，岂意拂云衢。晚节如相似，芳心幸不孤。
奉和圣制咏金莲花诗
作者：张英
朝代：清
体裁：五言律诗

托迹灵峰下，移根玉殿西。色将篱菊掩，名共渚莲齐。灼灼金英满，翻翻翠叶低。坐看瑶草近，何异蹑丹梯。
奉挽座师宛平刘公
作者：张英
朝代：清
体裁：七言律诗

杏苑曾分一顾荣，孝威风度满西清。北平棨戟传家世，京洛文章数弟兄。易水几年蓑笠往，西山昨日杖藜行。重过宣武门前第，繐帐凄凉百感生。
奉挽座师给谏茌平王公·其一
作者：张英
朝代：清
体裁：五言律诗

世仰河汾学，人钟泰岱英。吁谟推大谏，雅度重清卿。久负寰中望，常标物外情。独留遗草在，朝野共吞声。
奉挽座师给谏茌平王公·其三
作者：张英
朝代：清
体裁：五言律诗

寒松凌绝壑，清誉冠时贤。蚤岁登华省，长贫少俸钱。书犹堆邺架，花自发平泉。客满公孙阁，风流海内传。
奉挽座师给谏茌平王公·其二
作者：张英
朝代：清
体裁：五言律诗

节物逢休沐，林峦数往还。旷怀耽好景，游迹遍空山。梦憩松窗下，诗留藓壁间。来青轩里句，指顾动天颜。
奉挽座师给谏茌平王公·其四
作者：张英
朝代：清
体裁：五言律诗

千里茌山道，经年感叹频。荐刍空怅望，执绋久逡巡。共洒扶风泪，深惭立雪人。些词同宋玉，哀挽送车尘。
奉敕题赠圣感寺僧海岫
作者：张英
朝代：清
体裁：七言绝句

碧水莲花清净身，香台施食道心真。荒山布衲安禅处，戒律精严感圣人。
姑射仙人篇寄上房师临汾蒋公
作者：张英
朝代：清
体裁：古风

姑射神山汾水湄，中有仙人冰雪姿。千年苞秀毓灵异，诞甫生申端在兹。伟人游上都，橐笔游天衢。丁年里选方弃繻，翩飞珥笔承明庐。世庙当年受知蚤，木天丹地竞词藻。敛华不屑斗时名，芸阁悠然见怀抱。怀抱复何似，水何澹澹山岛峙。雅望年来中外深，玉衡群仰台星指。高揽芙蓉镜，还登选骏台。自顾驽骀亦何幸，春风剪拂呼龙媒。等闲移作上林树，芳杜秋兰共零露。仰止公琰社稷器，千顷汪陂钦叔度。青藜甫得分馀光，小子归卧南山阳。桃蹊苦忆花三径，荜户长扃水一方。关梁无羽翮，长安秋正碧。诸子正是良宴时，受经群列康成席。极目燕云杳霭中，论思东观日舂容。陶镕庶类须钜公，天南翘首思无穷。
姚天池邀游山园雨不果往
作者：张英
朝代：清
体裁：七言律诗

夙约登山已再愆，连宵支枕听潺湲。缠绵意似深秋雨，料峭寒生小雪天。泉挂高檐云似海，坐围残菊日如年。人生良会谁能定，红树青樽事偶然。
姚小山相订游城南寄畅园不果往示同游诸子二首·其一
作者：张英
朝代：清
体裁：七言律诗

习家池馆正芳菲，有客相将款竹扉。南陌垂鞭乘晓露，小亭铺簟待斜晖。红蕖飐水侵人影，高树分凉到客衣。惆怅由来平子惯，年年幽赏愿多违。
姚小山相订游城南寄畅园不果往示同游诸子二首·其二
作者：张英
朝代：清
体裁：七言律诗

明河翘首隔烟霞，博望虚传欲泛槎。底事三山疑海上，等閒十里即天涯。多惭关吏还携酒，深愧园丁为埽花。游客莫将幽胜事，软红尘里向人誇。
姚龙怀先生自副宪晋少司寇赋赠二首·其一
作者：张英
朝代：清
体裁：七言律诗

清时重望属姚元，上殿频倾白兽尊。经国疏陈皆密勿，明刑寄重赖平反。朝廷有道昭臣直，天下无冤荷圣恩。常伯同时三定国，北台秋宪总春温。
姚龙怀先生自副宪晋少司寇赋赠二首·其二
作者：张英
朝代：清
体裁：七言律诗

恩波无际海天宽，两度除书出禁阑。方直真堪为宪长，慈明端不负刑官。桁杨爱见生尘网，庭树欣看集凤鸾。努力太平期不朽，似君知遇古今难。
姚龙怀先生自黄门擢副宪赋赠二首·其一
作者：张英
朝代：清
体裁：七言律诗

南宪新恩属钜公，廿年头白谏垣中。苍生润泽同湖海，丹陛勋名仰华嵩。独坐兰台罗绣豸，特膺石室领花骢。殊迁自是兴朝事，难得欢声远近同。
姚龙怀先生自黄门擢副宪赋赠二首·其二
作者：张英
朝代：清
体裁：七言律诗

黄扉启沃冠群伦，前后封章欲等身。圣主宽仁来谠论，老成忠爱被温纶。事关国体真能谏，诚动天颜若有神。最喜绛驺清路日，手携甘雨柏台春。
媚笔泉
作者：张英
朝代：清
体裁：七言绝句

藓石离奇金碧画，澄潭深靓蔚蓝天。几回抛却篮舆去，缓步行吟媚笔泉。
子由寄怀子瞻每讽韦苏州何时风雨夜复此对床眠之句甲子秋赋古诗五章寄吴门学博三兄以复此对床眠为韵·其一
作者：张英
朝代：清
体裁：古风

长夏困炎熇，今岁暑尤酷。平明冲草露，来就山窗竹。赤日照松岭，火云如万烛。青天鸟不飞，桑阴喘黄犊。南风十日晴，百泉断飞瀑。体羸旧耐暑，凭几汗如沐。去年冬苦寒，檐冰挂琼玉。低头语童子，天道崇往复。
子由寄怀子瞻每讽韦苏州何时风雨夜复此对床眠之句甲子秋赋古诗五章寄吴门学博三兄以复此对床眠为韵·其三
作者：张英
朝代：清
体裁：古风

我有北山园，荷锄理荒秽。新搆迎凉轩，恰与千峰对。烟云缭绕之，峰峰如螺黛。复有虬龙枝，偃侧纷众态。俯看方塘莲，红白分锦队。细雨出文鳞，斑剥誇玳瑁。独游谁与欢，薄俗寡俦辈。念我同气人，临风寄长慨。
子由寄怀子瞻每讽韦苏州何时风雨夜复此对床眠之句甲子秋赋古诗五章寄吴门学博三兄以复此对床眠为韵·其二
作者：张英
朝代：清
体裁：古风

仆本山泽人，恩遇昔无比。朝暾与夕阳，出入觚棱紫。忆辞文石阶，手捧金凤纸。抚膺伤微疴，寂寂久淹此。昨闻陈瑶编，问名及贱子。圣慈濡万物，不忘被簪履。海内方恬熙，力跻勋华美。愿以朝宗心，倾此涧溪水。
子由寄怀子瞻每讽韦苏州何时风雨夜复此对床眠之句甲子秋赋古诗五章寄吴门学博三兄以复此对床眠为韵·其五
作者：张英
朝代：清
体裁：古风

弟蚤垂霜鬓，兄复蒙华颠。会当弃尘土，耦耕原上田。同看秋月白，共把春花妍。穫稻酿醇醴，投竿烹小鲜。酌以古瓦盆，糟床泻鸣泉。风雨万松黑，溪响如长川。一灯竹间屋，相对空山眠。赋诗志吾愿，此事知何年。
子由寄怀子瞻每讽韦苏州何时风雨夜复此对床眠之句甲子秋赋古诗五章寄吴门学博三兄以复此对床眠为韵·其四
作者：张英
朝代：清
体裁：古风

一官寄吴会，苜蓿不充肠。谋身若无策，教士端有方。皋比座岳岳，讲鼓声琅琅。大儿发垂肩，双燕新颉颃。中男复秀慧，趋拜阿叔傍。幼儿如琢玉，绣褓吹微香。閒官易乞假，宁不怀其乡。萧萧竹窗下，方今施两床。
孝仪客予斋中见投古诗奉答
作者：张英
朝代：清
体裁：古风

我友亦巳困，毛羽丰且妍。高文撷天藻，奔汇如长川。新诗复澹宕，落笔秋露圆。珊瑚错明珠，满泛波斯船。京华久不达，失意空茫然。郁彼乔松姿，耻为萝薜牵。吾道敦所积，春华岂常鲜。文豹蔚神采，雾隐空山眠。硕果经霜垂，气味翻得全。转因息六翮，摇落相周旋。小斋横素琴，半榻堆陈编。得淹君子驾，欣赏多奇诠。努力勿复叹，辟此榛芜田。万里渤海流，千仞蓬山巅。与子驾鸾鹤，相将凌紫烟。临风颂君子，秉志期益坚。
孝仪廷对第一喜而赋此
作者：张英
朝代：清
体裁：古风

灼灼明月珠，垂光照紫庭。螭龙匿其宝，潜耀居沧溟。悠悠十七载，龙睡无时醒。今年驾洪涛，夭矫驱风霆。忽令径寸珠，天衢缀华星。我友虞山客，乡举同一经。凤麟毓文彩，河岳钟英灵。与我频年交，相顾如影形。长安风雪中，蓬户曾偕扃。短檠入深夜，露白镫逾青。书声和鸣鹤，激楚呼高冥。圣主方好贤，赐第冠丹屏。雏燕乘阆风，同时舒綵翎。之子素宁澹，结念在千龄。荣名以为宝，赠子惟德馨。
学圃斋前古梅两干蠹伤其一赋此
作者：张英
朝代：清
体裁：七言律诗

关心频问旧庭柯，白石墙阴覆绿莎。老树横斜芳径好，寒花遥映远山多。百年香色惟君在，双干荣枯奈尔何。牢护南枝除蠹罅，春风时与拂烟萝。
安山道上新柳
作者：张英
朝代：清
体裁：七言律诗

一行疏柳受斜风，偏向河桥水驿逢。路比回肠千寸结，家从归梦片时通。倚风有恨怜人瘦，带雨如啼妒眼红。陌上飞花舟上客，三春与尔共飘蓬。
安平晚渡
作者：张英
朝代：清

津头遥见碧波飞，一叶扁舟趁落晖。风力满帆成独往，棹歌临水送将归。孤城战垒空埋骨，草舍渔村半掩扉。为语行人莫惆怅，时清鱼鸟已忘机。
安得
作者：张英
朝代：清
体裁：七言绝句

河水妒人乡思急，咫尺不与前溪通。安得深林桃竹簟，坐卧一枕槐花风。
官道
作者：张英
朝代：清
体裁：古风

高柳一行直，其下临官道。风起霾尘沙，雨过积淋潦。半夜露未晞，亭午日方杲。但闻去来人，马蹄蹋秋草。乌栖恨不迟，鸡鸣恨不蚤。微闻柳阴中，叹息有村媪。今年骑马客，看比去年老。人生非金石，齿发谁能保。莫自逞丹颜，宁得几时好。
客中
作者：张英
朝代：清
体裁：七言律诗

黄叶无端绕树鸣，寒镫独抱故园情。经秋客梦俱乡梦，将晓风声似雨声。几处湖山成浪迹，十年辛苦误时名。由来骨肉人间重，却比鸿毛一样轻。
客馀杭寒山旧庐
作者：张英
朝代：清
体裁：七言律诗

无数林峦在一丘，家山日日恣探游。平桥绝涧穿奇石，古木高枝拂画楼。秦望时从青霭见，钱塘秋共白云流。花间犹有仙人鹤，清唳霜天起客愁。
家书
作者：张英
朝代：清
体裁：古风

家书久不达，终夜不成寐。道遇故乡人，云自秋后至。珍重试一询，或恐有只字。客言离家时，与子老亲值。疾行不扶杖，颜色类童稚。再拜故乡人，顿释经秋思。游子复何悲，游子复何冀。如获径寸珠，不复叩其次。归来坐床上，吁嗟发长喟。不乏鳞与鸿，胡使我心悸。愿托凌风翼，寄言昆与季。高堂有老亲，尺书且时寄。
宸翰篇
作者：张英
朝代：清
体裁：古风

圣主宵旦劳万几，未央晓漏观垂衣。燕閒即入图书室，瑶函锦轴生光辉。亲洒宸翰大如斗，擘窠旧迹皆培嵝。遥将标格掩钟王，近看矩薙卑颜柳。宝墨淋漓书敬天，高署经帏黼座前。小臣侍从来深殿，仰窥素壁生云烟。尝思圣学何渊邃，落笔濡毫有深意。直将钦若接勋华，妙义能涵十六字。清和三月正春融，瑶阶永日移铜龙。集贤学士承恩渥，手捧天书出九重。偶尔临摹写苏轼，结搆纵横具神力。凤翥鸾翔迥异姿，银钩铁画真雄特。遥想深宫昼漏分，御炉香霭正氤氲。翡翠笔床凝晓露，琉璃砚匣起春云。东坡寥落黄州句，流传千载还遭遇。楚泽孤臣吮笔时，岂知今日龙颜顾。由来御笔重琳琅，飞白当年写玉堂。唐宗赐札传三杰，汉祖颁书美十行。今日侍臣亲拜赐，弘璧天球良不啻。小臣幸在直庐前，芸香盥手频窥视。天藻缤纷自卷舒，珊瑚色映御图书。日星流曜垂丹地，奎壁分光照石渠。学士频年典文翰，拜手紫庭赓复旦。什袭藏之亿万年，天际遥遥配云汉。
宿仲兄湖上
作者：张英
朝代：清
体裁：五言律诗

万顷湖连屋，移家隐此中。门低桑叶暗，径曲槿花红。潮恋经秋雨，涛喧入夜风。一镫瞻绣佛，姜被老年同。
宿吕仙祠
作者：张英
朝代：清
体裁：七言律诗

携来枕簟听钟声，泡子河边月正明。丹鼎烟霞迷旧性，黄粱事业误浮生。严城柝急乌啼蚤，古屋镫悬鹤梦清。我欲采芝行药去，从君一问碧山程。
宿村墅
作者：张英
朝代：清
体裁：七言律诗

村墅门临驿路傍，暂移襆被置匡床。凉生暮草虫先觉，月近秋宵漏渐长。蝶梦我贪蕉鹿在，马蹄人逐晓鸡忙。年来万事惟推分，喧寂无心亦两忘。
宿法华寺
作者：张英
朝代：清
体裁：七言律诗

倦投古寺爱庭柯，积雨墙阴长薜萝。砌拥草花秋蝶满，檐垂霜柿暮蝉多。偶从禅榻分清磬，却梦渔竿枕绿蓑。最觉园蔬有佳味，冲泥不厌屡经过。
宿盱眙玻瓈泉
作者：张英
朝代：清
体裁：五言律诗

山椒聚奇石，崖畔出名泉。泗水悬孤塔，淮流涨百川。烟波迷雉堞，镫火数渔船。转徙殊堪悯，应邀圣主怜。
宿金山寺
作者：张英
朝代：清
体裁：五言律诗

千古山川丽，孤峰景物幽。乾坤劳砥柱，日夜拥江流。树色云中塔，春风石上楼。我来叨扈跸，镫火满汀洲。
宿黄花山
作者：张英
朝代：清
体裁：七言律诗

四围青嶂绕东菑，栗里柴门护短篱。好水好山春草路，轻烟轻雨杏花时。池鱼忽纵曾游壑，笼鹤惊回旧宿枝。归向红尘最深处，马蹄何事更嫌迟。
寄三女
作者：张英
朝代：清
体裁：七言律诗

稚女关情久别离，吾家道韫解吟诗。蕉窗对镜图书满，纸阁拈针笔札随。香径自移閒草木，胆瓶常贮好花枝。每将雅句贻昆弟，话向京华阿母知。
寄丹枫
作者：张英
朝代：清
体裁：七言律诗

相忆城阴一草亭，祗今耆旧若晨星。谢家群从推模楷，江左宗风赖典型。山色远随鸠杖遍，松声近傍鹤巢听。何时石马潭边路，共向云深斸茯苓。
寄二儿廷玉兼示六侄
作者：张英
朝代：清
体裁：七言律诗

曲沼春流石岸平，迎凉拟构屋三楹。欲教飒飒清风满，安得阴阴灌木成。好种碧梧笼小閤，最宜脩竹带高城。板桥南北留閒地，看取波光与月明。
寄于北溟抚军
作者：张英
朝代：清
体裁：七言律诗

厚德于门夙所钦，高名独满禁庭阴。扬清激浊匡时略，映雪怀冰济世心。地近五云新秉钺，公来三日恰为霖。宸衷最念苍生切，报国酬知重古今。
寄亭治具游宛平相公怡园
作者：张英
朝代：清
体裁：七言律诗

胜日园林爱探寻，多君载酒复携琴。凭临杰阁岚光满，偃息高斋树色深。花槛新添芳砌外，泉声旧落古藤阴。不辞夕照归偏晚，丘壑由来本素心。
寄仲姊三首·其一
作者：张英
朝代：清
体裁：五言律诗

同气俱华发，深推道韫贤。礼遵慈母训，诗续大家篇。珠树三枝秀，篮舆一径偏。春晖堂上燕，会见羽毛鲜。
寄仲姊三首·其三
作者：张英
朝代：清
体裁：五言律诗

星光悬屋角，多是入门时。慧爱群儿语，贫怜巧妇炊。家山清梦绕，宦味白髭知。骨肉如相念，裁书莫厌迟。
寄仲姊三首·其二
作者：张英
朝代：清
体裁：五言律诗

婿真誇玉润，翁独愧冰清。纸阁连鸳瓦，璚箫近凤城。杏花迎客骑，榴火促归程。期慰倚闾望，徒牵弱女情。
寄任昭兹
作者：张英
朝代：清
体裁：古风

岁暮濠梁与君遇，霜天携手黄河渡。二千馀里风雪中，行行细数燕山路。朝来并马夕连床，清宵有梦起傍徨。顾影相怜两游子，如君况复稀雁行。有时君吟我亦和，酒醒灯残客未卧。仆夫呼客出茅檐，雪片如刀马蹄破。献策金门未见收，岂君亦复滞骅骝。春城柳色无情绿，京洛空成汗漫游。我方停车君税驾，落日忽遇荒城下。兄弟关河聚会难，剪烛呼樽共良夜。此时不遇君勿悲，堂上有人俱庞眉。区区承欢各努力，京华旅食空尔为。与君别去常恻恻，百里相思无羽翼。临风寄尔尺素书，愿言加餐崇令德。落月盈盈照屋梁，怀人犹如见颜色。
寄冒巢民二首·其一
作者：张英
朝代：清
体裁：七言绝句

翛然野鹤迥无尘，竹坞花溪洽隐沦。闲听耆颐谈往事，陶潜窗下葛天民。
寄冒巢民二首·其二
作者：张英
朝代：清
体裁：七言绝句

海上神仙近可呼，紫芝瑶草接方壶。鹿门况有云英伴，自写生绡五岳图。
寄座师给谏茌平王公二首·其一
作者：张英
朝代：清
体裁：七言律诗

频年献纳禁庭阴，暂尔投閒憩茂林。词藻琅琅兼众妙，丰棱岳岳本千寻。遥知风雨东山梦，时抱冰霜左掖心。自是敷天思补牍，康成翘首望尤深。
寄座师给谏茌平王公二首·其二
作者：张英
朝代：清
体裁：七言律诗

画省归来已隔年，家居胜事尽流传。久知逸兴寰中少，闻道幽居郭外偏。坐拥图书开小径，手栽花竹满平泉。茌山旧有登临迹，尽入先生杖履前。
寄廷玉
作者：张英
朝代：清
体裁：七言绝句

承恩早岁玉京游，汝正悬弧岁一周。三十二年文陛上，从前两世立螭头。
寄廷玉二首·其一
作者：张英
朝代：清
体裁：七言绝句

驰书频与报山阿，为我殷勤护旧柯。乔木数株非易得，新花百种未嫌多。
寄廷玉二首·其二
作者：张英
朝代：清
体裁：七言绝句

曲折长廊可隔尘，花篱编葺藉霜筠。不须红紫堆三径，但满清阴便可人。
寄廷玉属山中疏治溪塘四首·其一
作者：张英
朝代：清
体裁：七言律诗

龙眠攒簇众峰幽，四面岚光抱绿畴。地胜总堪营别墅，滩高无计泛扁舟。须知双涧从云落，好引清溪绕屋流。制就木兰书画舫，芙蓉深处狎轻鸥。
寄廷玉属山中疏治溪塘四首·其三
作者：张英
朝代：清
体裁：七言律诗

曲曲何妨映短篱，还留方沼玩涟漪。閒寻奇石支桥路，偶著茅亭傍水湄。舴艋顿添渔钓乐，桔槔还与稻梁宜。清渠近绕绳床脚，好咏香山洛下诗。
寄廷玉属山中疏治溪塘四首·其二
作者：张英
朝代：清
体裁：七言律诗

平生爱对碧潭空，幸有洪波别涧通。来自长松修竹外，经过石堰小桥东。芰荷铺处香风满，桃杏开时锦浪红。从此幽栖无憾事，清流曲折画屏中。
寄廷玉属山中疏治溪塘四首·其四
作者：张英
朝代：清
体裁：七言律诗

归计无端搅梦魂，十年心事北山园。松杉虽短堪围屋，榉柳犹存可荫门。移竹栽花忘岁月，看山弄水度朝昏。秋晴难觅登临意，只盻南鸿数寄言。
寄心亭诗
作者：张英
朝代：清
体裁：古风

北轩避烦溽，看月延脩廊。远注清浅流，泛我临轩觞。瑶华敛朝旭，翠盖攒银塘。百尺青萝峰，窈窕当曲房。书卷杂乱陈，一榻横中央。追念畴昔恩，三载辞玉堂。俾我谢朱绂，纳此山中凉。昔人亦有言，芰荷以为裳。洁已卧丘壑，寄心在君王。当轩揭斯语，永佩期不忘。
寄念斋
作者：张英
朝代：清
体裁：七言律诗

林屋溪山震泽烟，爱君门系荡湖船。莺花最是留人处，丘壑多于入仕年。小圃养亲原近市，空堂留客日听泉。临风欲寄无他语，惟赋斯干吉梦篇。
寄怀同馆诸子一百韵
作者：张英
朝代：清
体裁：古风

畴昔京华春，旅食再经岁。幸有同心人，天涯比昆弟。河堤草放青，城阴柳含翠。垂鞭陌上逢，与尔交初缔。千官綵仗齐，五色宫云丽。天子方爱才，邹枚重陪侍。简此十五人，笔札许同赐。传呼出玉阶，走马来丹地。名誉起公卿，诸王及勋卫。长安争欲识，官街拥千骑。从此金门路，出入并衔辔。高槐散清阴，同摩古碑字。联裾御道行，对席秋堂试。马衔庭草嘶，鸟语稀人吏。有时各垂帘，一编探微义。有时登堂上，琅琅听群议。御河流向东，往复恣游戏。酬和同心言，袭人如兰蕙。一日不相见，三秋良不啻。佳辰多好怀，携手慈仁寺。松影如深林，松风吹客醉。一月数来游，苍藓扪残碣。城东有清池，锦鳞跃芳砌。南望圜丘宫，苍柯正阴翳。相将此地游，五月雨初霁。人在水边楼，马向垂杨系。最忆禁城西，此景时无二。逶迤白玉桥，长虹落天际。鸳瓦碧琉璃，百尺如飞坠。宝幄间珠宫，烟林共深邃。戚里夜歌钟，天风落轻吹。千亩太液池，曲曲皆荷芰。数峰不在高，岩壑苍逾媚。古松近十围，罗列森众卉。楼观水中央，蓬莱堪髣髴。环之以朱门，指点王侯第。吾侪读书暇，数日时一至。烟水菰蒲间，相期涤尘累。我至为君留，君来为我迟。下马饮荷香，凉风入罗袂。追随分馀欢，亦复同劳勚。驱马未平明，击柝门犹闭。星光月影中，相对发长喟。风雪回平沙，掩面伤目眦。逢君各相问，昨夜寒甚厉。十月犹单裳，无裘可言敝。方朔恒苦饥，朝来饭也未。同是旅食人，惊心说珠桂。嗟予尤苦辛，萧然托高寄。玉堂庑下炊，岑寂不言瘁。吾兄耽清赏，中宵持襆被。与予共灯火，短檠各幽致。高吟步庭除，月落犹未寐。岂不惜勤劬，落落腴道味。瀛洲五云堂，时时发诗思。诸子皆至性，胶漆相投契。缪子磊落人，雄才冠时辈。披沥皆素心，好我独真摰。安仁称益友，食牛气弥锐。霜蹄蹋秋晨，橐橐惊人睡。史子真天人，癯骨有奇慧。落笔妙天下，兰亭得其势。夏子雅怀抱，道气日醇粹。读书常比邻，缠绵入微细。丁子气如兰，简澹寡营虑。独赢绣阁欢，宫花插宝髻。幼舆与仲舒，湛湛见深器。人澹竟如菊，二子差可拟。照邻富才思，挹之多静气。能读等身书，沈摰时无比。杨子澹荡人，清风馀秀惠。草书学右军，轩翔入三昧。储子旷世才，思敏力复毅。晨昏相追随，欢不减棠棣。大令神骨清，天庙琳琅贵。刘子何亭亭，孝威名不愧。二君年最少，才思独雄肆。唐子方抱恙，蚤归食鲜荔。徘徊十五人，倏忽成十四。闵予遭多故，老亲遂不讳。游子肠寸断，中心自煎沸。诸子为我啼，再拜皆出涕。各赋薤露歌，悲恻复周致。哀哀游子情，恳恳故人意。路白冰棱高，麻衣两行泪。诸子送客行，关山共迢递。吁嗟遂成别，人生无根蒂。长路多艰虞，风涛日惊悸。游子归故乡，入室如闻忾。悲迷草土间，无复忆人事。故国两经秋，梦与诸子值。绵绵梦中言，耿耿犹能记。历历思旧游，惘惘不能置。嗟予昔有言，珍重此把臂。今时不为欢，聚首良不易。不谓此语谶，转与予相类。浩然发长歌，愿言告同志。努力报清时，勋业予翘企。
寄木厓
作者：张英
朝代：清
体裁：古风

当代有诗人，萧然隐薖轴。蚤年驰盛名，晚岁耻干禄。天才本高隽，经史盈便腹。千秋夙相许，名山藏敝簏。少陵与香山，同工还异曲。君吟四十年，遥遥踵其躅。长篇极浏漓，短章无局促。有笔写胸次，何为苦缚束。真能学杜白，岂在娱尘俗。闻君理旧诗，篇篇总堪读。吟向石经斋，天风响寒竹。高堂今大耋，眉映贞松绿。母子俱闻人，海内所瞻瞩。人生贵不朽，岂在曳鸣玉。谁能六十翁，霜髭犹啜菽。相赠白华篇，期君介景福。
寄木厓
作者：张英
朝代：清
体裁：古风

硕人寄薖轴，高风在河墅。列笏插诸峰，开襟俯平楚。衡门倚清流，茅檐接花屿。孤亭延景光，深竹祛严暑。中有嗜古人，百城同寝处。奇文灿天葩，七襄入机杼。赋诗登黄初，笙镛间柷敔。才高遇弥啬，弹冠惭臼杵。今年七十翁，道气日腾举。清泉白石间，圣贤作徒侣。欲寄生日诗，逡巡拙词语。自昔渭南翁，澹荡若耶渚。万首古无俦，篇章号鸿钜。耄耋气益遒，目光炳双炬。平生所伏膺，愿言持寿汝。牛腰端可压，鹤背亦堪许。
寄木厓八十生日·其一
作者：张英
朝代：清
体裁：七言律诗

千尺松乔倚赤城，江天南望若为情。喜看硕果留丹嶂，赖有灵光矗太清。报荅平生应大耄，折除官爵是才名。漫言人是丘园客，百卷文章已盛行。
寄木厓八十生日·其二
作者：张英
朝代：清
体裁：七言律诗

皆响亭边列嶂悬，一觞一咏即飞仙。松风高躅陶弘景，耆旧新诗孟浩然。题遍小桥三径竹，花围别墅一溪烟。楷模后辈谁能似，名噪骚坛七十年。
寄木厓八十生日香山集中有万事平分众所知何尝苦乐不相随惟馀耽酒吟诗客但有乐时无苦时因广其意得六长句·其一
作者：张英
朝代：清
体裁：七言律诗

万事人间倚伏奇，何尝苦乐不相随。松棚一枕渔樵话，社饮三巡土谷祠。石上吹笙邀鹤伴，床头酿酒待花期。枳篱茅屋园林小，但有乐时无苦时。
寄李清照先生
作者：张英
朝代：清
体裁：七言律诗

儒宗海内仰晨星，司马曾同策大廷。柱下博闻推旧史，济南遗老重传经。隐当盛代甘头白，业在名山有汗青。侍从几年陪谢凤，岿然弥想鹤仪形。
寄柯素培银台
作者：张英
朝代：清
体裁：七言律诗

每瞻风度慰平生，曲巷比邻听履声。自著綵衣娱寿母，顿教白社有清卿。一门耆耋通仙籍，诸子才华满帝京。遥忆梅花最深处，麻姑滕下坐吹笙。
寄梅渊公
作者：张英
朝代：清
体裁：七言律诗

标格真同梅子真，廿年相忆隔江滨。文韦风气开吾党，书画源流见古人。谢李芳踪知不远，陵阳佳地恰为邻。鹿车并挽铜官路，潭水桃花岁岁春。
寄溪上小园
作者：张英
朝代：清
体裁：七言律诗

圣恩垂老许抽簪，便可移家住碧岑。久置田园新入眼，旧栽松竹渐成林。庞公妻子同禅说，郑谷烟霞识素心。寄语壶觞风月道，常留清景助清吟。
寄澹人复用前韵四首·其一
作者：张英
朝代：清
体裁：七言绝句

南北相思有梦通，渔庄遥寄一溪风。米家画里焚香坐，常在菰蒲烟雨中。
寄澹人复用前韵四首·其三
作者：张英
朝代：清
体裁：七言绝句

闻道园林一水通，扁舟来往趁樵风。著书千卷琳琅字，高咏晴岚罨画中。
寄澹人复用前韵四首·其二
作者：张英
朝代：清
体裁：七言绝句

衰疾惟惭退隐迟，柳蒲摇落雪霜时。昔年同结渔竿愿，独有青山白发知。
寄澹人复用前韵四首·其四
作者：张英
朝代：清
体裁：七言绝句

佳句逡巡欲报迟，江南三月落花时。难将烟火人间语，碧树青溪寄所知。
寄王农山先生
作者：张英
朝代：清
体裁：古风

海内今耆旧，屈指农山翁。高文昔麟炳，葩义骚坛空。弱龄知向往，私淑曾南丰。琅琅殿陛声，绣斧乘花骢。辞荣蚤挥手，归卧岩壑中。九峰三□间，霞翥扬清风。幸慰畴昔愿，策名随长公。季子复联翩，胪唱宫云红。瑶圃三珠树，光气如长虹。史笔须大手，讲幄资元功。先生年杖国，鹿驾桓君同。相对骖鸾鹤，华发映方瞳。愿言祝期颐，曦照扶桑东。何时蒲轮来，下管聆新宫。兴朝仰人瑞，士类荷帡幪。
寄王烟客先生二首·其一
作者：张英
朝代：清
体裁：七言律诗

五湖三□足鲈莼，筇杖吴舠赋隐沦。旧典曲台曾珥笔，老投幽壑自垂纶。青门路接乌衣巷，白社花迎皂帽人。海内只今耆旧少，东皋独许伴松筠。
寄王烟客先生二首·其二
作者：张英
朝代：清
体裁：七言律诗

雅闻词藻压三吴，洛社香山胜此无。邺架千编皆锦字，辋川片纸亦骊珠。丝纶世济传鸾掖，花萼联辉引凤雏。独有采芝人自远，图成五岳著潜夫。
寄省斋
作者：张英
朝代：清
体裁：七言律诗

先世风流绿野存，韦家相业有文孙。庭前綵袖围双鹤，天上琪花照一门。书画扁舟桃叶水，莺花别筑谢公墩。东坡自谱南飞曲，诗满床头酒满尊。
寄示诸子二首·其一
作者：张英
朝代：清
体裁：七言绝句

清夜联床有弟兄，梅花寒月读书声。而翁旧宿荒园角，击柝乌蹄霜满城。
寄示诸子二首·其二
作者：张英
朝代：清
体裁：七言绝句

文心须熟九还丹，气静神清笔路宽。此日短檠无夜课，何劳辛苦蹋长干。
寄荅范彪西同年
作者：张英
朝代：清
体裁：七言律诗

射策同时对紫宸，高贤白首卧松筠。等身书卷师前哲，毕世丘园养老亲。天为吾侪留硕果，人知斯道有传薪。鸿编静读梅花下，畀我仁风四座春。
寄许伊蒿时为邳州学博
作者：张英
朝代：清
体裁：七言律诗

荷香松籁日栖迟，千里圮桥寄所思。空谷每当飞瀑处，黄河却忆听潮时。风前得句应搔首，烛下谈经旧解颐。皆响亭边秋雁过，凭将说与许询知。
寄说岩宗伯
作者：张英
朝代：清
体裁：七言绝句

袖中文字比骊珠，乞得经年卧五湖。学种樱桃才半亩，也红亭子至今无。
寄都谏姚龙怀先生
作者：张英
朝代：清
体裁：古风

黄门典封驳，紏弹重老成。伟欤都谏公，岳岳谁与京。丘壑十年居，蔬水南陔情。掖垣徵再入，方直旧知名。皂囊一编书，抒发皆至诚。众论如委波，赖此宏议撑。转移在微密，耻为殿上争。至尊降温颜，听此鸾凤鸣。同时仙掖客，衮衮皆上卿。于公为后辈，仰之如华衡。心苦力亦瘁，五十白发盈。愿言加餐饭，葆此松柏贞。帝前作霖雨，长此被苍生。
寄霜鹤
作者：张英
朝代：清
体裁：古风

襄阳耆旧传，卓荦推左思。千载寒知閤，清风常在兹。移家居谷口，柴门环清漪。古墙护深竹，碧玉寒参差。缃梅百年树，偃侧当阶披。摩诘久独处，性与丘樊宜。左厢贮茶臼，南荣启书帷。蓑笠自淳古，霜雪灿须眉。冥冥霞际鹤，轩盖安能淄。我亦有茅宇，结构西山陲。旦夕过溪上，邂逅欢相持。鄙志景高洁，云壑贞松姿。五年赋契阔，旧柯繁新枝。何当弃尘累，高翥会有时。阴岩富苍术，阳陂多紫芝。相期各善饭，采药长追随。
寄韦广庵
作者：张英
朝代：清
体裁：古风

昔闻王摩诘，晚岁耽清修。琴床间茶灶，恬旷与天游。鸠兹有伟人，今古遥唱酬。启事重山简，脱屣归林丘。秉心自高洁，澹荡师虚舟。挥手谢尘滓，道业期千秋。眠食常一龛，弥勒居上头。我友岑仪部，精义同探搜。江流渺无际，高怀谁与俦。天门望牛渚，石色上层楼。何时蹑芳躅，偕玩春江鸥。
寄题仪园
作者：张英
朝代：清
体裁：七言律诗

幽居近傍女墙斜，小构林塘领物华。旧圃结庐饶水石，山城出郭有烟霞。门穿翠竹葳蕤径，亭对寒蓉烂漫花。闻道南园佳树满，许分春事及邻家。
寄题仲姊龙眠山房三首·其一
作者：张英
朝代：清
体裁：五言律诗

郭外名山近，新闻选一丘。垂帘花屿晚，洗砚碧潭幽。竹杪泉声落，松颠阁影浮。诸甥能色养，奉母数来游。
寄题仲姊龙眠山房三首·其三
作者：张英
朝代：清
体裁：五言律诗

欲遂吾庐愿，殷勤嘱魏舒。众峰罗户牖，一水入庭除。树色千章密，花田十亩馀。幅巾藤杖日，相约比邻居。
寄题仲姊龙眠山房三首·其二
作者：张英
朝代：清
体裁：五言律诗

野性耽林壑，孤云寄所如。十年京国梦，千纸故园书。鸟倦思投树，龙眠拟卜居。家山幽胜地，何处是吾庐。
寄题继溪草堂四首·其一
作者：张英
朝代：清
体裁：五言律诗

别业依青嶂，农家共一林。泉流芳砌遍，花隐曲廊深。才子耽幽事，佳时惬赏心。春风正骀宕，遥忆旧登临。
寄题继溪草堂四首·其三
作者：张英
朝代：清
体裁：五言律诗

石门飞瀑近，为置一亭看。松影层岩合，梅花曲径盘。晴空云自白，春尽雪常寒。恐被徐凝诮，题诗欲寄难。
寄题继溪草堂四首·其二
作者：张英
朝代：清
体裁：五言律诗

山麓斜分径，花丛隐结庐。翠烟凝古桧，碧涧乱红蕖。辟地贪分竹，疏池学种鱼。老亲多暇日，一卷课春锄。
寄题继溪草堂四首·其四
作者：张英
朝代：清
体裁：五言律诗

共有园林僻，多君逸兴赊。辇移幽涧石，船载冶城花。勺药扶朱槛，筼筜护碧沙。那堪人日过，相望在天涯。
寄题羹湖龙眠山庄
作者：张英
朝代：清
体裁：古风

众峰萦一溪，曲折十馀里。澹沲烟云宽，窈窕林壑美。中有最古园，回环抱清沚。细路缘山椒，垂藤接步屣。云根削青苍，苔痕涩殷紫。酷爱兹径僻，信可界尘滓。河声西南来，石梁何齿齿。人语近不闻，隔岸飞涛里。曩昔偕来游，荒途入荆枳。予方卜筑初，君亦经营始。亭因栗荫偏，楼缘杏花起。列果树美箭，灌蔬艺芳芷。园林日以佳，惭予去如驶。比闻更探胜，幽岩得奇诡。疏凿老不疲，自荷金鸦嘴。定当烹肉芝，还将吸石髓。嘤嘤求友生，招招待舟子。独寐同寡欢，延伫两无已。埽我岩耕堂，从君阅耘耔。
寄题黍邱陈简庵溪南草堂
作者：张英
朝代：清
体裁：古风

繁华鲜能久，珍异罕常存。洛阳一片地，谁复金谷园。琪花与瑶草，化为秋雨痕。悠悠惟世德，可以历寒暄。陈子多古谊，澹泊尤所敦。大父居谏议，先人典名藩。庙堂仰谟烈，园林隐弟昆。结屋临清溪，聊以远尘喧。藏书满高阁，种树罗前轩。三代历膴仕，惟此遗子孙。廿年熢燧后，几荡为寒原。陈子启榛莽，结构立柴门。残垣断壁间，手泽犹可扪。溪声绕茅屋，枕上闻潺湲。古木不改色，入夏清阴繁。谁谓消息理，天意不可论。昔年歌舞地，台榭委荒村。昔年弦诵地，依然琴与樽。愿言崇世德，赠子以勿谖。
寄颜澹园
作者：张英
朝代：清
体裁：七言律诗

弟兄名誉擅声华，宣武门边曲巷斜。白袷每招京洛客，素琴雅称鲁儒家。清吟数对高斋酒，疏菊新开小苑花。一自为霖向南北，廿年消息隔天涯。
寄魏柏乡閤师
作者：张英
朝代：清
体裁：七言律诗

清时元老狎樵渔，弼亮功成赋遂初。白社渐忘纶阁贵，黑头蚤傍午桥居。姬公制作原多艺，司马勋名半著书。海内正思公再入，未容萝薜久悬车。
密云
作者：张英
朝代：清
体裁：五言律诗

远岫横云际，苍茫入望平。双崖分古道，千岭带孤城。此日虚亭障，当时驻甲兵。霜风吹白草，犹作暮钲声。
寒夜
作者：张英
朝代：清
体裁：古风

寒夜熏短衾，熟睡遂言归。梦我白头人，欢聚忘酸悲。辟彼旧鸡犬，门巷不知非。回头数松竹，历历无忘遗。庭鹤刷鲜羽，长鸣相追依。思苦易为梦，斯理何庸推。万物良复故，所悲年岁衰。何当返山泽，长为时所麾。
寒夜汲泉摘篱菊泛之
作者：张英
朝代：清
体裁：七言绝句

纵横满地古梅枝，月影朦胧雾重时。旋汲山泉泛甘菊，一瓯香雪沁心脾。
寒夜示内侄尧元四首·其一
作者：张英
朝代：清
体裁：五言律诗

醉中无意语，偏觉尔能真。潦倒常深夜，辛勤说两亲。每当风雪候，难作去留人。好自垂鞭影，官斋柏酒新。
寒夜示内侄尧元四首·其三
作者：张英
朝代：清
体裁：五言律诗

雪晴寒更厉，永夜北风高。自笑闲官冷，深惭病妇劳。愁拌今夕醉，诗减旧时豪。顾影搔青鬓，将无有二毛。
寒夜示内侄尧元四首·其二
作者：张英
朝代：清
体裁：五言律诗

相对那堪别，其如腊尽催。衔将京洛酒，话到故山梅。寒夜乡关迥，天涯骨肉陪。旅居未萧瑟，锦字尔能裁。
寒夜示内侄尧元四首·其四
作者：张英
朝代：清
体裁：五言律诗

兄弟频年别，殊惭骨肉恩。家贫官更拙，田瘠税犹存。村市湖连屋，荒园竹覆门。因君离索感，发我醉中言。
寒食埽先慈殡所以未归丘墓感赋二首·其一
作者：张英
朝代：清
体裁：七言律诗

陟屺悲来五父衢，路经荒岭更崎岖。空山去郭十馀里，老树成阴三两株。地僻草花眠乳鹿，春深风雨唤慈乌。松楸未卜陶家宅，廿载泉台梦稳无。
寒食埽先慈殡所以未归丘墓感赋二首·其二
作者：张英
朝代：清
体裁：七言律诗

兄弟无由种墓田，每逢寒食哭荒阡。为贪白日千年事，耽却黄泉几岁眠。泪尽啼鹃空复尔，梦凭归鹤亦茫然。北邙寸土艰如此，羞向东风吹纸钱。
寒食河间道中
作者：张英
朝代：清
体裁：七言律诗

驱车日暮尚裴回，寒食今朝何处杯。渐喜柳从归路碧，始知春自故乡来。千村禁火烟空冷，几树临风花渐开。丘垄旧山兄弟在，漫忧阴雨积莓苔。
寒食游西山二首·其一
作者：张英
朝代：清
体裁：五言律诗

宦游俱是客，紫陌各留连。断碣斜阳路，荒陵寒食天。莺花同故国，丘陇隔经年。麦饭谁家子，春风墓草前。
寒食游西山二首·其二
作者：张英
朝代：清
体裁：五言律诗

青林红壁绕，隐见若残霞。底事中涓墓，偏依老衲家。轻烟栖冶树，春草媚晴沙。翻觉马蹄疾，垂鞭过杏花。
对小池芙蓉因忆湖上
作者：张英
朝代：清
体裁：七言律诗

拒霜风节岂凡葩，开傍荷汀柳岸斜。粉缬总含秋夜露，红潮初晕午时花。绣屏遥倚枫千树，明镜低临水一涯。若问湖干居士宅，牡丹须与让繁华。
对盆中绯桃花却忆
作者：张英
朝代：清
体裁：五言律诗

故国春山路，桃花剧可怜。浅深丛竹里，红白小溪边。带雨迷村市，和烟压钓船。祇因温室树，相忆却年年。
对联
作者：张英
朝代：清
体裁：联

造物最忌者巧；万类相感以诚。
对菊十二韵
作者：张英
朝代：清
体裁：古风

春晚复夏初，天地气芳燠。万卉弄颜色，红紫纷满目。秋深叹摇落，萧萧脱群木。隐显各有时，物理重往复。何来绝世姿，东篱见丛菊。灼灼紫蒂披，粲粲金英簇。轻霜湿华滋，寒月照清淑。晚蝶恋低枝，馀蜂领微馥。色正格愈高，体腴气弥肃。造物娱寒士，藉以媚幽独。编荆作小圃，覆泉为甘谷。选取落英餐，快展离骚读。
对菊四首·其一
作者：张英
朝代：清
体裁：古风

吾生寄大块，万悭惟一闲。今年秋色里，退直常掩关。霜圃有佳卉，移植开我颜。不谓摇落候，风姿绝人寰。缟素冰雪皎，紫茜云锦殷。芳丛置几席，坐卧寒香间。但得悠然意，何必见南山。
对菊四首·其三
作者：张英
朝代：清
体裁：古风

我意营杰阁，尸祝有四公。陶白与苏陆，澹荡高人踪。乐天雅天趣，水竹洛城东。世路困子瞻，皎皎若孤鸿。赋诗多逸响，万首龟堂翁。近道贵自然，洒然尘滓空。頫首柴桑老，真味独醇浓。
对菊四首·其二
作者：张英
朝代：清
体裁：古风

雅尚爱林壑，夙昔多远情。一自撄世网，展转亟相萦。宝闲逾良玉，寸晷非敢轻。意感造物厚，秋草发奇英。天地有正色，敛手对霜茎。摊书度朝晚，浊醪还自倾。
对菊四首·其四
作者：张英
朝代：清
体裁：古风

客自西山来，叹息秋光好。霜林灿霞绮，异采朝阳杲。骇愕誇雄观，铺张令人恼。顾我七年来，山林迹如埽。庭阴转眄移，良辰惜草草。惟对一丛花，长吟写幽抱。
将归
作者：张英
朝代：清
体裁：七言绝句

松叶青青草放芽，山童相报客还家。才过惊蛰无多日，犹有残梅晚著花。
将渡钱塘留别宋蓉庵即用前韵
作者：张英
朝代：清
体裁：七言律诗

新诗字字擅风骚，野鹤孤吟在九皋。寺冷尽教看古佛，人閒日许对方袍。君从镜水听秋雨，客又钱塘涉怒涛。分得兰亭笺一幅，时将悬腕忆挥毫。
小园
作者：张英
朝代：清
体裁：七言绝句

小园门径一弓宽，却对松阴俯碧湍。爱看梅花临水处，特教添取石阑干。
小园诗
作者：张英
朝代：清
体裁：古风

小园近居宅，经营自屡岁。我来谢烦嚣，春风适修禊。池水既渟泓，庭树亦幽翳。牡丹灿天葩，海棠蔟繁丽。时序入丹榴，红英点阶砌。浓阴垂四幄，翠色侵人袂。穿林双白鹤，花间发清泪。叩门无杂宾，欢言昆与弟。翔步或高吟，投枕得小憩。四体任舒閒，万累埽尘滞。盈盈清浅波，幽旷渺无际。优哉复游哉，是吾终老计。
小园阴雨浃旬
作者：张英
朝代：清
体裁：七言律诗

经旬积雨长蒹椴，泽国居然水一涯。屋角数丛湘浦竹，堂围四座岭南花。近人雁鹜何嫌闹，索果儿童不厌哗。捡点经箱消睡物，故人犹有碧山茶。
小圃
作者：张英
朝代：清
体裁：七言绝句

小圃长廊雨最宜，绕花临水路逶迤。祗因地与邻园近，泛取青萍绿满池。
小室即事八首·其一
作者：张英
朝代：清
体裁：七言绝句

碧玉疏梅影一行，粉红桃萼倚东墙。分明水照溪堂路，忘却寒宵客帝乡。
小室即事八首·其七
作者：张英
朝代：清
体裁：七言绝句

烛龙飞度不容鞭，老去流光倍倏然。壁上题诗如昨日，惊看己是十年前。
小室即事八首·其三
作者：张英
朝代：清
体裁：七言绝句

喧寂閒忙各性宜，繁华未必胜栖迟。放翁九十谁能似，挂杖行游日有诗。
小室即事八首·其二
作者：张英
朝代：清
体裁：七言绝句

琴丝挂处碍芳丛，书幌开时点落红。塞破屋庐无坐地，剪浇人似卖花翁。
小室即事八首·其五
作者：张英
朝代：清
体裁：七言绝句

高窗暖送初晴日，古鼎香温浅碧茶。九陌软红尘里客，几人静坐对梅花。
小室即事八首·其八
作者：张英
朝代：清
体裁：七言绝句

虬枝矮树足婆娑，若比龟堂不啻过。最爱朝来欹枕看，笔床琴荐落花多。
小室即事八首·其六
作者：张英
朝代：清
体裁：七言绝句

丹青一束写幽峦，中有吾家旧考槃。潦倒乡心无寄处，镫前时展画图看。
小室即事八首·其四
作者：张英
朝代：清
体裁：七言绝句

箫鼓如雷结队来，氍毹似火锦堂开。幽人坐啸看天壤，绿树黄鹂酒一杯。
小室梅花自冬徂春未谢
作者：张英
朝代：清
体裁：七言绝句

小窗腊近火频催，绿萼仙姿绕坐开。看过天街镫火夜，春分犹有未残梅。
小寒日梅放一枝
作者：张英
朝代：清
体裁：七言律诗

百计求閒苦太痴，烂柯聊且坐观棋。麝脐香暖琴三叠，鹿角霜浓酒一卮。温室帘开新月夜，瓦盆梅发小寒时。冥鸿斥鴳无穷事，一任天公更不疑。
小庭
作者：张英
朝代：清
体裁：七言律诗

小庭碧树覆晴檐，坐觉清阴满一帘。北牖山光悬画卷，南窗花影落书签。数声渌水情偏适，万事浮云梦久恬。白陆诗篇随意读，素心于汝独无嫌。
小庭兰蕙满
作者：张英
朝代：清
体裁：五言律诗

小庭兰蕙满，带露白纷纷。暑退清风至，香从静里闻。素波寒越女，修竹怨湘君。自惬谷中赏，忘情岭上云。
小庭秋草作花
作者：张英
朝代：清
体裁：七言绝句

玉簪殊有道人风，月季新苞数点红。豆架瓜篱尽潇洒，一年秋色蓼花中。
小憩
作者：张英
朝代：清
体裁：古风

岁晚小休憩，寒花塞满室。缃梅交枝柯，朱白影相昵。袅娜红药翻，艳冶绯桃密。复有冰雪姿，水仙最清逸。香光动户牖，盆盂碍书帙。侧身入芳丛，趺坐仅容膝。炉火温夕薰，窗明透冬日。老怀无所欢，藉以慰萧瑟。
小憩
作者：张英
朝代：清
体裁：五言律诗

草径园三亩，烟村树几行。窗间閒帙满，花底素琴张。暑退睡方好，泉新茗益香。古今难适意，小憩便清狂。
小葺思过轩成
作者：张英
朝代：清
体裁：五言律诗

秋深营暖室，仅可置匡床。锦苋翻浓艳，拳柑逗浅黄。趺跏双膝影，缭绕一帘香。爱静今成癖，何心与世忘。
小集用东来伯顾凫宗韵
作者：张英
朝代：清
体裁：七言律诗

小轩晴雨爱时和，乳燕新泥葺旧窝。庭满绿槐供偃仰，阶翻红药尽婆娑。壶觞此日分毫素，麟凤诸公未网罗。频问故园松竹好，从来乡思向人多。
少宗伯韩慕庐蒙赐御书笃志经学匾额恭题于后
作者：张英
朝代：清
体裁：七言律诗

大雅荆榛谁埽辟，常洲韩子独穷经。高才跌宕倾流辈，健笔清疏写性灵。激赏自应承紫綍，宠颁曾见出青冥。玉堂飞白同千古，室有荣光炳日星。
尝新
作者：张英
朝代：清
体裁：七言绝句

早禾初刈立秋前，䆉稏香风满一川。白粲河鱼新荐庙，乞归欣得遇丰年。
山东道中
作者：张英
朝代：清
体裁：五言律诗

百泉劳灌注，千里送舟航。石堰河流曲，邮签水驿长。寺过杨柳暗，村近枣花香。莫忆江南路，春风恰艳阳。
山中即事十二首·其一
作者：张英
朝代：清
体裁：七言绝句

荷锄喜见草微青，手种朱樱绕翠屏。秋穫倘教馀数斛，诛茅先搆也红亭。
山中即事十二首·其七
作者：张英
朝代：清
体裁：七言绝句

羊裘信宿白云端，不识春风料峭寒。日暮奚童携酒至，开帘先问鹤平安。
山中即事十二首·其三
作者：张英
朝代：清
体裁：七言绝句

燕市盆梅不易栽，园官温室火频催。今年饱著看花眼，绕屋沿溪烂漫开。
山中即事十二首·其九
作者：张英
朝代：清
体裁：七言绝句

前宵风雨起奔雷，惆怅空山笛里梅。枝上渐稀人始到，殷勤为送落花来。
山中即事十二首·其二
作者：张英
朝代：清
体裁：七言绝句

澹澹春阴薄薄寒，经行不觉过层峦。等閒一幅云林画，只把吾庐隔水看。
山中即事十二首·其五
作者：张英
朝代：清
体裁：七言绝句

梅花开落已经旬，来往山中不厌频。偶尔低徊小窗下，紫兰香细欲留人。
山中即事十二首·其八
作者：张英
朝代：清
体裁：七言绝句

门对方塘俯碧流，柳风初暖菜花稠。波心吹浪圆如镜，忽见文鱼逐队游。
山中即事十二首·其六
作者：张英
朝代：清
体裁：七言绝句

轻寒幸不负花朝，自荷春锄斸药苗。忽见岭松低亚处，一峰晴雪补山腰。
山中即事十二首·其十
作者：张英
朝代：清
体裁：七言绝句

短檠红烛放翁诗，窗掩梅花月上迟。茗碗炉香意亲切，空山一夕最閒时。
山中即事十二首·其十一
作者：张英
朝代：清
体裁：七言绝句

窗横远岫青千点，溪绕寒梅影一池。老我闭门耽静对，暖风晴日落花时。
山中即事十二首·其十二
作者：张英
朝代：清
体裁：七言绝句

倦倚梅根久立时，关情惟恐落花知。微风忽向枝头过，香雪中间自咏诗。
山中即事十二首·其四
作者：张英
朝代：清
体裁：七言绝句

烈侯祠畔酒旗斜，谷口深林处士家。一雨才过惊蛰节，溪山到处是梅花。
山中积雨
作者：张英
朝代：清
体裁：七言律诗

连宵夜雨响溪声，雾满山腰不放晴。云接远村千树合，波涵清镜一奁平。黄梅果熟泥中落，碧藕花欹水面生。莫怪奚童迟送酒，河深今日断人行。
山中观农夫雨中力田之苦
作者：张英
朝代：清
体裁：七言绝句

黄梅节近苦滂沱，正是山中力作多。雨湿短蓑泥没骭，农人犹听插田歌。
山居二首·其一
作者：张英
朝代：清
体裁：七言律诗

一月疏过岭北园，蛛丝当路雀迎门。秋山易作烟霞态，松籁不闻城市喧。久坐烛残书卷剩，迟眠香重被池温。五更梦醒萧萧叶，检点平生未报恩。
山居二首·其二
作者：张英
朝代：清
体裁：七言律诗

笋舆芒屩日相随，山北山南未觉疲。幽涧独寻澄碧处，秋林蚤爱嫩黄时。曾回九折羊肠驭，新得层霄鹤背骑。漫道神仙不可即，稚川弘景是吾师。
山居即事七首·其一
作者：张英
朝代：清
体裁：七言绝句

松崖明月柳溪风，恰与閒人此际同。曲槛小亭何所似，扁舟泊在藕花中。
山居即事七首·其七
作者：张英
朝代：清
体裁：七言绝句

村落烟生亦渺茫，山腰云白转青苍。凭他纨扇冰壶里，不敌荷亭一雨凉。
山居即事七首·其三
作者：张英
朝代：清
体裁：七言绝句

架头苏陆有遗书，特地携来共索居。日与两君偕卧起，人间何客得同渠。
山居即事七首·其二
作者：张英
朝代：清
体裁：七言绝句

插柳经春如我长，荷花一岁蔟方塘。常冲蚤露青鞋湿，绕岸来闻莲叶香。
山居即事七首·其五
作者：张英
朝代：清
体裁：七言绝句

日高花事已阑珊，晓起须从露未乾。天下几人真解事，栽花容易看花难。
山居即事七首·其六
作者：张英
朝代：清
体裁：七言绝句

一亩塘如杯面宽，芙蕖新叶近阑干。北山云起风兼雨，颗颗明珠落翠盘。
山居即事七首·其四
作者：张英
朝代：清
体裁：七言绝句

南风六月井泉乾，谁遣乖龙转碧湍。抱瓮老人今亦勌，栽花容易灌花难。
山居即事二首·其一
作者：张英
朝代：清
体裁：七言律诗

窗护炉烟袅篆丝，等閒出定意迟迟。稻花绿偃风回处，莲叶香浓雨过时。摘豆绕篱寻僻径，洗茶移具向清池。茫茫今古人何限，管领风光定属谁。
山居即事二首·其二
作者：张英
朝代：清
体裁：七言律诗

久向尘嚣谢俗缘，閒中忙事亦幽偏。露垂自剪当门柳，雨过来扶蘸水莲。分涧每教烹绿雪，履霜时复弄朱弦。枕前榻畔知何有，陶白遗诗只一编。
山居幽事戏拟右丞体三十首·其一
作者：张英
朝代：清
体裁：六言诗

居傍幽岩石屋，四面青苍削成。才见峰腰雨过，忽看松顶云生。
山居幽事戏拟右丞体三十首·其七
作者：张英
朝代：清
体裁：六言诗

秋浅栗房未老，花稀莲子初垂。挹取荷盘晓露，煮来香沁心脾。
山居幽事戏拟右丞体三十首·其三
作者：张英
朝代：清
体裁：六言诗

日暖波平鸥泛，溪清沙白鱼游。一叶随风上下，桃花流水扁舟。
山居幽事戏拟右丞体三十首·其三十
作者：张英
朝代：清
体裁：六言诗

石磴遥通水榭，小桥近接筠廊。垂柳袅娜波面，藕花千朵银塘。
山居幽事戏拟右丞体三十首·其九
作者：张英
朝代：清
体裁：六言诗

香雪深藏梅坞，一林寒蕊开迟。客梦不离西巘，春风先到南枝。
山居幽事戏拟右丞体三十首·其二
作者：张英
朝代：清
体裁：六言诗

近对层峦飞瀑，匹练高悬翠微。空谷凉风乍起，满林烟雨霏霏。
山居幽事戏拟右丞体三十首·其二十
作者：张英
朝代：清
体裁：六言诗

身世启期三乐，景物春秋二分。花落一帘红雨，稻香十亩黄云。
山居幽事戏拟右丞体三十首·其二十一
作者：张英
朝代：清
体裁：六言诗

高下林间石磴，蕙兰手种千丛。香气氤氲岩谷，花时趺坐其中。
山居幽事戏拟右丞体三十首·其二十七
作者：张英
朝代：清
体裁：六言诗

竹坞鸦催蚤起，藓阶鹤伴閒行。底事花阴伫立，儿孙小阁书声。
山居幽事戏拟右丞体三十首·其二十三
作者：张英
朝代：清
体裁：六言诗

结搆小亭洲渚，四围遍植新柯。一棹绿溪深入，梨花低映春波。
山居幽事戏拟右丞体三十首·其二十九
作者：张英
朝代：清
体裁：六言诗

春半杏花司令，轻烟细雨佳时。自是神仙丰艳，粉腮微透胭脂。
山居幽事戏拟右丞体三十首·其二十二
作者：张英
朝代：清
体裁：六言诗

雪断阶前履迹，茅檐低接疏梅。榾柮煨香满屋，新得邻家芋魁。
山居幽事戏拟右丞体三十首·其二十五
作者：张英
朝代：清
体裁：六言诗

小楼高峙林杪，面面窗扉洞开。岚翠云中涌出，雪涛天际飞来。
山居幽事戏拟右丞体三十首·其二十八
作者：张英
朝代：清
体裁：六言诗

爱看一犁春雨，家家尽力农桑。黄犊乌犍俱雅，绿蓑青笠皆香。
山居幽事戏拟右丞体三十首·其二十六
作者：张英
朝代：清
体裁：六言诗

湖畔先畴二顷，弟兄老学躬耕。笠泽挂帆春雨，洞庭横笛秋声。
山居幽事戏拟右丞体三十首·其二十四
作者：张英
朝代：清
体裁：六言诗

磊块全消胸次，忧烦不挂眉端。甘脆芥松霜味，清芬杞菊朝餐。
山居幽事戏拟右丞体三十首·其五
作者：张英
朝代：清
体裁：六言诗

四月园林笋茁，村翁未觉寒酸。十日苍龙解箨，顿添碧玉千竿。
山居幽事戏拟右丞体三十首·其八
作者：张英
朝代：清
体裁：六言诗

赤脚婢能执爨，苍头仆解耘田。水碓自舂香稻，鱼梁偶得溪鲜。
山居幽事戏拟右丞体三十首·其六
作者：张英
朝代：清
体裁：六言诗

别有幽人鼓吹，桔槔声转清渠。烟外歌随秧马，柳边铎响柴车。
山居幽事戏拟右丞体三十首·其十
作者：张英
朝代：清
体裁：六言诗

樊圃浓沾晓露，屐痕谨避新蔬。采摘频扶豆架，满携自执衣裾。
山居幽事戏拟右丞体三十首·其十一
作者：张英
朝代：清
体裁：六言诗

静对松间绿绮，琅然字字清圆。乍觉松风吹去，此声不在徽弦。
山居幽事戏拟右丞体三十首·其十七
作者：张英
朝代：清
体裁：六言诗

疏瀹双溪绕屋，兰桡桂楫新成。曲曲皆堪小驻，芙蓉百丈花城。
山居幽事戏拟右丞体三十首·其十三
作者：张英
朝代：清
体裁：六言诗

春暮千山染绿，无边香气吹温。几树桃花似锦，柴门蝶闹蜂喧。
山居幽事戏拟右丞体三十首·其十九
作者：张英
朝代：清
体裁：六言诗

酬荅花时酒盏，遣驱愁绪诗瓢。把卷看松白昼，焚香听雨深宵。
山居幽事戏拟右丞体三十首·其十二
作者：张英
朝代：清
体裁：六言诗

岭上寒松天际，乔柯夭矫披离。一面迎风凝雪，玉龙千尺尤奇。
山居幽事戏拟右丞体三十首·其十五
作者：张英
朝代：清
体裁：六言诗

曲径潜过深绿，小亭尽绕修篁。不用频摇团扇，阴浓地湿偏凉。
山居幽事戏拟右丞体三十首·其十八
作者：张英
朝代：清
体裁：六言诗

历过鲸波千顷，占取龙眠一峰。曾记东坡好句，白首新栽万松。
山居幽事戏拟右丞体三十首·其十六
作者：张英
朝代：清
体裁：六言诗

此地泉甘土沃，人稀市远无哗。黄鸟啼残柳絮，白鸥睡稳蘋花。
山居幽事戏拟右丞体三十首·其十四
作者：张英
朝代：清
体裁：六言诗

最是秋容繁艳，枫赪桕紫云铺。锦幄龙绡十里，人间别有清都。
山居幽事戏拟右丞体三十首·其四
作者：张英
朝代：清
体裁：六言诗

近柳依松小阁，下临千顷湖平。卵色青天雪净，鱼鳞细浪风轻。
山居杂诗九首·其一
作者：张英
朝代：清
体裁：七言绝句

吹笙扶杖有双童，跨涧穿云见此翁。天下閒人谁得似，看松采药水声中。
山居杂诗九首·其七
作者：张英
朝代：清
体裁：七言绝句

南窗山翠北窗松，顷刻阴晴景不同。造物年来差解事，置予百幅画图中。
山居杂诗九首·其三
作者：张英
朝代：清
体裁：七言绝句

涧草溪花驻小车，岚光烟霭媚幽居。无穷物外相怜意，料得青山亦爱予。
山居杂诗九首·其九
作者：张英
朝代：清
体裁：七言绝句

蚤年挥手紫云边，尽日行吟绿水前。欲觅先生何处去，万松深处一池莲。
山居杂诗九首·其二
作者：张英
朝代：清
体裁：七言绝句

何事撚须求句好，不须乂手限诗成。閒吟半格无多语，得意黄鹂三两声。
山居杂诗九首·其五
作者：张英
朝代：清
体裁：七言绝句

岂无人似放翁颠，笑插花枝意自妍。碧水丹山收拾稳，凭人相唤作神仙。
山居杂诗九首·其八
作者：张英
朝代：清
体裁：七言绝句

新得清泠绕户泉，还移白石老梅边。主人尽日开颜笑，细酌频看意欲仙。
山居杂诗九首·其六
作者：张英
朝代：清
体裁：七言绝句

石步粼粼可渡河，水明沙白动微波。欲知山路纡回入，一道清溪十度过。
山居杂诗九首·其四
作者：张英
朝代：清
体裁：七言绝句

浅深浓澹各成奇，如见公麟老画师。欲向山中看树色，晚春天气暮秋时。
山居杂诗八首·其一
作者：张英
朝代：清
体裁：七言绝句

吟诗啜茗小窗前，忽见人耕原上田。正是晚春烟雨后，青蓑黄犊满平川。
山居杂诗八首·其七
作者：张英
朝代：清
体裁：七言绝句

梅村栗里恰相连，最爱东隅一径偏。特搆南轩临竹圃，万竿烟雨小窗前。
山居杂诗八首·其三
作者：张英
朝代：清
体裁：七言绝句

溪河雨过石磷磷，中有文鯈碧玉鳞。今夜山窗留客话，隔河呼取钓鱼人。
山居杂诗八首·其二
作者：张英
朝代：清
体裁：七言绝句

秧针渐绿水平渠，鸥泛莺啼迥自如。才过午餐行饭去，梅花溪上数文鱼。
山居杂诗八首·其五
作者：张英
朝代：清
体裁：七言绝句

白藕花开碧玉姿，倚风含露立多时。方塘潋滟才新绿，若个凌波第一枝。
山居杂诗八首·其八
作者：张英
朝代：清
体裁：七言绝句

听罢桑阴布谷催，蚤粳晚秫已全栽。水平秧绿柴门掩，齐唱樵歌入市来。
山居杂诗八首·其六
作者：张英
朝代：清
体裁：七言绝句

满把园丁摘野蔬，一竿童子得溪鱼。勌来晚食松阴下，不信侯鲭得胜渠。
山居杂诗八首·其四
作者：张英
朝代：清
体裁：七言绝句

林深溪急路逶迤，篮笋常渐雨涨时。最爱多年住山客，堪怜十岁负薪儿。
山庄看梅花四首·其一
作者：张英
朝代：清
体裁：五言律诗

岭云栖不散，山雨泥春阴。闻道梅花发，还将蜡屐寻。树欹沙岸古，香护竹篱深。竟夕当檐坐，清寒沁此心。
山庄看梅花四首·其三
作者：张英
朝代：清
体裁：五言律诗

端合临清涧，偏宜挂碧岑。根梢枯衲相，香色道人心。斑剥莓苔积，披离苦竹侵。寒宵霜月夜，髣髴听长吟。
山庄看梅花四首·其二
作者：张英
朝代：清
体裁：五言律诗

纵横纷众态，低亚小溪通。花发轻雷后，春深细雨中。烟霏知露重，香静觉山空。倚徙无穷意，何人解与同。
山庄看梅花四首·其四
作者：张英
朝代：清
体裁：五言律诗

接影交柯处，香光满四围。树深堂邃古，花密昼霏微。径僻蜂知晚，天寒雀到稀。樵归烟暝后，自起掩荆扉。
山樱桃
作者：张英
朝代：清
体裁：七言绝句

樊圃含桃飘雪后，山樱花发色尤妍。红珠斗帐输他好，白石清泉觉尔偏。
山泽
作者：张英
朝代：清
体裁：七言律诗

山泽何堪老一经，且将方略付园丁。阴晴细验春秋社，昏旦频看黍谷星。锄竹恐伤鞭逸出，种蔬先爱甲微青。长镵短锸相随处，指点松根斸茯苓。
山灵代梅语
作者：张英
朝代：清
体裁：古风

南殿秘阁炉火温，盆梅新绽香雪繁。抱书拥裘坐花下，此身忘却居天阍。氍毹坐暖春梦逼，遭花勾引山翁园。低枝窈窕垂碧沼，老树欹侧当閒门。度岭一步香彻骨，何况坐卧融心魂。山鸟一声山月白，霏微烟湿梅花村。老翁此时复何处，揽衣狂啸石上蹲。落花千片如舞雪，等閒堆没长松根。拊掌得句向花说，似诗非诗凭较论。两度花时主人出，旧山路蚀苍苔痕。枝头疏密复谁数，雀翻鸦啄空黄昏。山灵移书代梅语，心同芳草思王孙。衰佣合向此中老，放归蚤乞明主恩。
山行杂诗八首·其一
作者：张英
朝代：清
体裁：七言绝句

谷口幽居羡左思，绿杨疏处见茅茨。玉兰花发山如雪，衬著青松看转奇。
山行杂诗八首·其七
作者：张英
朝代：清
体裁：七言绝句

山径盘纡待晓归，千山紫翠自霏微。黄莺啼处徘徊听，小雨轻阴未湿衣。
山行杂诗八首·其三
作者：张英
朝代：清
体裁：七言绝句

桃李惊开一夜风，逗人无奈隔溪红。春深切莫辜游赏，花事山容日不同。
山行杂诗八首·其二
作者：张英
朝代：清
体裁：七言绝句

柳含朝露杏含烟，嫩绿匀黄菜麦田。寒暖阴晴俱有著，最宜人是养花天。
山行杂诗八首·其五
作者：张英
朝代：清
体裁：七言绝句

山桃红覆野人居，新绿交加锦不如。行向树阴深处久，落花飞絮满篮舆。
山行杂诗八首·其八
作者：张英
朝代：清
体裁：七言绝句

小桥流水带村斜，放眼看春觉转赊。红茜满林山踯躅，松颠高引紫藤花。
山行杂诗八首·其六
作者：张英
朝代：清
体裁：七言绝句

才过谷雨惜残春，红渐稀疏绿渐匀。吟就小诗聊自适，掉头不管路傍人。
山行杂诗八首·其四
作者：张英
朝代：清
体裁：七言绝句

山径常从雨后回，村烟澹处野花开。溪流一夜春潮长，雪浪晴翻石壁来。
山阴晤楚中宋蓉庵却赠
作者：张英
朝代：清
体裁：七言律诗

词赋千秋让楚骚，祇今侍从说枚皋。帘前修史围红袖，殿上成诗得锦袍。古迹偶停兰渚棹，高吟堪和浙江涛。萧斋雨后逢秋爽，明月秋空对彩毫。
山阴范祖生以秋兰沙角菱饷予诗以谢之
作者：张英
朝代：清
体裁：五言律诗

兰犹含晓露，菱复采秋汀。味解诗肠渴，香宜客梦醒。双棱堆玉碗，并蒂插银瓶。遗自五湖上，清宵伴醁醽。
山雨二首·其一
作者：张英
朝代：清
体裁：七言绝句

墅荞花发白如霜，乌桕迎寒弄浅黄。牧竖骑牛草间路，山烟山雨隔垂阳。
山雨二首·其二
作者：张英
朝代：清
体裁：七言绝句

腰镰处处刈田禾，浃日愁霖可奈何。最是嫩黄深绿好，蚤秋山色雨中过。
岁尽閒居
作者：张英
朝代：清
体裁：七言绝句

溪山雪拥废追寻，捡点清欢发苦吟。斗室梅花香作茧，容予炉火坐来深。
岁晚寄二郎廷玉
作者：张英
朝代：清
体裁：五言律诗

城南营旧馆，幽事尔须知。地僻过从少，堂深课读宜。柳添垂岸影，梅长出檐枝。看取梁间燕，衔泥绕户时。
岁晚寄廷玉廷璐并与霖孙八首·其一
作者：张英
朝代：清
体裁：七言绝句

辛苦衔泥葺敝庐，画梁香壁燕雏居。来年惊蛰春风晚，频寄南塘种树书。
岁晚寄廷玉廷璐并与霖孙八首·其七
作者：张英
朝代：清
体裁：七言绝句

柏酒初堪桦烛明，须知慈母此时情。少年努力承欢处，里巷人称好弟兄。
岁晚寄廷玉廷璐并与霖孙八首·其三
作者：张英
朝代：清
体裁：七言绝句

来往经过谷口居，乌衣子弟爱谦虚。溪边长者鬓眉古，记取临流蚤下车。
岁晚寄廷玉廷璐并与霖孙八首·其二
作者：张英
朝代：清
体裁：七言绝句

圃艺新花足寄情，池笼疏柳好经行。从来剥啄非佳事，一任苔痕满径生。
岁晚寄廷玉廷璐并与霖孙八首·其五
作者：张英
朝代：清
体裁：七言绝句

圃翁生计癖烟霞，藉汝频来探物华。屋漏墙倾犹不惜，十分珍重古梅花。
岁晚寄廷玉廷璐并与霖孙八首·其八
作者：张英
朝代：清
体裁：七言绝句

少小离家远御轮，春风不见佩兰人。烟波彭蠡湖边路，一棹归来最怆神。
岁晚寄廷玉廷璐并与霖孙八首·其六
作者：张英
朝代：清
体裁：七言绝句

新购溪南十亩庄，经营惟有种松忙。春烟春雨移花日，须向前山蚤斸将。
岁晚寄廷玉廷璐并与霖孙八首·其四
作者：张英
朝代：清
体裁：七言绝句

长安莫道隔天涯，怕听喧传轻薄儿。咫尺墙东家督近，端严直谅旧吾师。
岁晚有怀山庄八首·其一
作者：张英
朝代：清
体裁：七言绝句

一林香雪锦平铺，拟结危楼瞰玉壶。不道十年空有愿，竹鸡松鼠占高梧。
岁晚有怀山庄八首·其七
作者：张英
朝代：清
体裁：七言绝句

方壶曾往叩仙灵，卜尽筳篿百不听。归路只邻春枕上，梦魂偏识众峰青。
岁晚有怀山庄八首·其三
作者：张英
朝代：清
体裁：七言绝句

西岭虬枝偃盖团，苍烟翠雨照人寒。寄声邻舍贤孙子，好护松楸与借看。
岁晚有怀山庄八首·其二
作者：张英
朝代：清
体裁：七言绝句

门对横塘映碧虚，一园梅影落清渠。每从行饭花阴里，悄地来窥玳瑁鱼。
岁晚有怀山庄八首·其五
作者：张英
朝代：清
体裁：七言绝句

小搆亭轩转曲廊，方池红白水芝香。行人争道垂杨好，百尺青丝拂地长。
岁晚有怀山庄八首·其八
作者：张英
朝代：清
体裁：七言绝句

寒宵镫火梦初亲，呼我芙蓉岛上人。它日溪南种秋卉，明霞千片隔红尘。
岁晚有怀山庄八首·其六
作者：张英
朝代：清
体裁：七言绝句

曾见公麟旧粉笺，溪峦髣髴尚依然。空潭片石垂云沜，相国重题媚笔泉。
岁晚有怀山庄八首·其四
作者：张英
朝代：清
体裁：七言绝句

隔溪新墅比柴桑，翠壑丹岩绕石梁。别拟傍山成小径，便从竹崦过南庄。
岁除前一日退直
作者：张英
朝代：清
体裁：七言律诗

退食轻寒昼掩关，梅花香色卷书间。移来暖室三春卉，乞得劳生一日閒。手倦安弦忘渌水，梦来隐几即青山。当窗莫谩窥明镜，六七年来鬓已斑。
崇勋德寿图诗
作者：张英
朝代：清
体裁：古风

国家资神武，驱除委长辔。麟麟多钜公，鹊起风云际。精灵发川岳，轮囷苞元气。不独兼仁勇，期颐且驯至。晨披九老图，悠然见高致。当时佐景命，宣力亦已瘁。齐楚或闽粤，节钺江山丽。老来致政归，高隐金门地。雨旸岁有秋，清晏时无事。群公相招随，杖履成嘉会。骨相皆天人，须发丝还翠。茗棋适所好，壶觞成薄醉。倚徙近竹林，流盼当荷芰。犹能落金弹，款段秋原骑。旷然见天真，萧疏寡尘累。洛水与香山，斯图得其意。岂惟麟阁标，亦且西园记。赖兹翰墨宝，邦家永为瑞。
巢湖晓行二首·其一
作者：张英
朝代：清
体裁：五言律诗

客程贪蚤发，水驿傍湖西。烟草分鞭影，霜华没马蹄。寒深天欲曙，光减月初低。底事劳劳苦，含凄泣路迷。
巢湖晓行二首·其二
作者：张英
朝代：清
体裁：五言律诗

客心残梦里，潦倒出柴门。人语寒相答，星稀光乍昏。溪流寻马迹，沙路认潮痕。莫更嗟行役，明朝是故园。
己卯中秋后二日积阴始晴明月在窗夜永不成寐因题恽南田画雁来红二首·其一
作者：张英
朝代：清
体裁：七言绝句

篱笾竹下斗繁华，乌桕丹枫本一家。细雨疏帘千种色，始知秋叶胜秋花。
己卯中秋后二日积阴始晴明月在窗夜永不成寐因题恽南田画雁来红二首·其二
作者：张英
朝代：清
体裁：七言绝句

芙蓉未放曲江头，桂露兰烟已渐收。一片井梧秋色老，独教锦苋占风流。
己酉腊月二十五日葬先慈高岭山元日展墓作
作者：张英
朝代：清
体裁：七言律诗

鹤驭何年返碧城，紫泥空换旧铭旌。梅花曲路迎车盖，风雪寒山走弟兄。绕墓松阴将万树，傍坟茅屋只三楹。自惭南北天涯子，泪湿重泉此际情。
已卯元日梦奇石幽泉之胜五更不寐赋此
作者：张英
朝代：清
体裁：七言律诗

梦里茅庵景最幽，荒山僻径小林邱。屯云怪石当轩倚，溅雪飞泉绕树流。苍藓间阶逢老衲，盘涡深涧见文鯈。山童捧出桃如瓮，髣髴西渠与共游。
已已春日入邓尉山九绝句·其一
作者：张英
朝代：清
体裁：七言绝句

虎山桥外柳溪斜，接屋连村学种花。自是山田收穫少，梅园桂圃是生涯。
已已春日入邓尉山九绝句·其七
作者：张英
朝代：清
体裁：七言绝句

邓尉山南古殿台，金银佛寺面湖开。千松影里丹楼出，万顷波心白舫来。
已已春日入邓尉山九绝句·其三
作者：张英
朝代：清
体裁：七言绝句

百叠云生震泽湖，春衣端不耐沾濡。叩门一笑翁迎客，莫讶田家雨具无。
已已春日入邓尉山九绝句·其九
作者：张英
朝代：清
体裁：七言绝句

柳色轻柔绿渐匀，杏烟初破一枝新。莺花弄尽春情态，无计堪留瞥过人。
已已春日入邓尉山九绝句·其二
作者：张英
朝代：清
体裁：七言绝句

万峰山北野人家，笋菊新为客点茶。借我片时高阁上，轻烟细雨看梅花。
已已春日入邓尉山九绝句·其五
作者：张英
朝代：清
体裁：七言绝句

马家山畔笋舆来，曲径深松雪万堆。已见香光云壑满，梅花未报五分开。
已已春日入邓尉山九绝句·其八
作者：张英
朝代：清
体裁：七言绝句

西施洞口野花明，俛瞰南湖镜水平。石上千年珠履迹，春风又见绿苔生。
已已春日入邓尉山九绝句·其六
作者：张英
朝代：清
体裁：七言绝句

平生野性癖烟霞，此地端堪老岁华。岩桂岭梅连巷陌，结庐但看四邻花。
已已春日入邓尉山九绝句·其四
作者：张英
朝代：清
体裁：七言绝句

墓田丙舍傍湖偏，夜扣花关一饷眠。曾写分云亭上额，白云相待巳年年。